text:
Ibintu 10 Imana idashobora gukora
Iyi ni imwe mu migenzereze ishobora kugukomeza utentebutse, ikaguhumuriza wihebye.
1.Imana ntinanirwa
Mbese ntiwari wabimenya? Ese nturabyumva? Imana ihoraho, Uwiteka Umuremyi w’impera z’isi ntirambirwa, ntiruha. Ubwenge bwayo ntiburondoreka..—Yesaya 40:28
2.Imana ntishobora gutangiza umurimo itazawurangiza
Yewe Mwami Uwiteka, dore ni wowe waremesheje ijuru n’isi ububasha bwawe bukomeye n’ukuboko kwawe kurambuye, nta kintu na kimwe kikunanira. —Yeremiya 32:17
3.Imana ntiyabaho itera
Umwe avuga ijwi rirenga abwira mugenzi we asingiza ati “Uwiteka Nyiringabo arera, arera, arera. Isi yose yuzuye icyubahiro cye.” —Yesaya 6:3
4.Imana ntishobora kurobanura ku butoni
Petero aterura amagambo ati “Ni ukuri menye yuko Imana itarobanura ku butoni, ahubwo mu mahanga yose uyubaha agakora ibyo gukiranuka iramwemera. —Ibyakozwe n’intumwa 10:34-35
5.Imana ntishobora kwica isezerano
Sinzica isezerano ryanjye, Sinzahindura ijambo ryavuye mu kanwa kanjye. —Zaburi 89:35
6.Imana ntishobora kwibuka ibyaha, yamaze kubabarira
Ubwanjye ni jye uhanagura ibicumuro byawe nkakubabarira ku bwanjye, kandi ibyaha byawe sinzabyibuka ukundi.—Yesaya 43:25
7.Imana ntijya ineshwa
Ariko Imana ishimwe kuko ihora iturangaje imbere, ikaduha kuneshereza muri Kristo no gukwiza hose impumuro nziza yo kuyimenya, —2 Abakorinto 2:14
8.Imana ntishobora kuguhana
Mukomere mushikame ntimubatinye, ntimubakukire imitima kuko Uwiteka Imana yawe ubwayo izakujya imbere, ntizagusiga ntizaguhāna.”—Gutegeka kwa kabiri 31:6
9.Imana ntishobora guhagarika kugutekerezaho
Mana, erega ibyo utekereza ni iby’igiciro kuri jye! Erega umubare wabyo ni mwinshi! Nabibara biruta umusenyi ubwinshi, Iyo nkangutse turacyari kumwe. —Zaburi 139:17-18
10.Imana ntishobora guhagarika kugukunda
Uwiteka yambonekeye kera ati “Ni ukuri nagukunze urukundo ruhoraho, ni cyo cyatumye ngukuruza ineza nkakwiyegereza..—Yeremiya 31:3


c: text/html

text:
Icyamamare muri muzika Halsey ukomoka muri Leta zunze ubumwe z’amerika yatunguye benshi mu birori bya amFAR ubwo yabyitabiraga atambaye ikariso maze bigatuma bimwe mu bice bye by’ibanga bijya ku karubanda.
Uyu mugore yatamajwe n’ikanzu ye yari yambaye ubwo yacaga kuri red carpet maze umugabo wari uje muri uyu muhango akandagira atabishaka ku ikanzu ye yagendaga ikubura hasi,niko kwambara ubusa imbere ya rubanda.
Uyu mugore yakoze agashya muri ibi birori cyane dore ko n’imyambarire ye yagaragazaga igitsina cye no mu gihe yari agiye ku rubyiniro.

robotstxt: allowed

filter: keep


text:
Bamwe mu baturage bahawe ingemwe z’ ibiti by’ imbuto n’ iz’ ibivangwa n’ imyaka mu karere ka Bugesera, baravuga ko biteze ko ni byera bizabafasha kurwanya imirire mibi baterwaga no kutabona imbuto kuko kuzigura ngo bibahenda.
Umuryango ARCOS utanga izi mbuto uvuga ko ugamije gufatanya na leta guteza imbere imibereho y’ abaturage, ariko bita ku bidukikije. Naho Akarere ka Bugesera gasaba abaturage kwita ku biti bahabwa kugira ngo bazabone inyungu byitezweho.
Umuryango ARCOS, ufasha abaturage kwiteza imbere binyuze mu kubungabunga ibidukikije, usobanura ko wahisemo gufasha ab’ akarere ka Bugesera, gutera ibiti, hagamijwe gushyigikira gahunda, yiswe Born Challenge, U Rwanda ruhuriyeho n’ amahanga mu gusubiranya ahabaye ubutayu.
“Iyo ni gahunda yo kugira ngo imisozi n’ ibibaya bihanamye kubera kubikoresha cyane ugasanga byarabaye ubutayu, ubu hari gahunda yo kugira ngo Hectares miliyoni 150, zongere zisubirane, zimere uko zari zimeze. U rwanda rukaba rwariyemeje, muri iyo gahunda Born Challenge, gutera ibiti kuri Hegitari miliyoni 2. Urumva rero rwose ko bishimishije kumva ko nk’ iyi gahunda turimo yo kugira ngo dushyigikire leta, ari byiza.”
Mu tugari tumwe na tumwe tw’ imirenge ya Musenyi na Ntarama akarere ka Bugesera, Umuryango ARCOS, wahaye abaturage ibiti by’ imbuto nk’ imyembe, avoka, amapapayi n’ ibinyomoro ; n’ ibiti bivangwa n’ imyaka, birimo Gereveriya, cedrela n’ imisave.
Ku ma pepiniyere atandukanye, aho bafata ingemwe z’ ibiti, bamwe muri bo bavuga ko babyitezeho impinduka. By’ umwihariko imbuto, ngo zizabafasha kurwanya imirire mibi.
Bamwe mu baturage bagira bati “Ariko cyane cyane nishimiye kuba mbonye imbuto, ipapayi na avoka, byanejeje rwose. Kujya kugura avoka numvaga nyifuje, na avoka na byo ni uko, ariko kuyigura nkumva birangoye. Nk’ urugero nkanjye, maze igihe ndwaye nagiye kwa muganga bambwira bati dore nta maraso ufite, ukeneye kujya urya imbuto. Kuzigura nkumva ni ibintu bingoye, NIKWIGIZE Virginie, utuye mu Murenge wa Musenyi.”
“Imbuto kuzibona biraruhije kubera amafaranga nta yo. Ujya kuzigura bakaguca 50 cg 100, ubwo waba utayafite umwana akagumira aho ngaho, ugasanga ari kurya indyo ituzuye. Ingaruka ni uko usanga nk’ uyu wanjye urabona arabura imirire, ari kubura imbuto, iyo abonye imbuto se ko usanga ari umwana mwiza ufite n’ uruhu rwiza ! Izi mbuto turi gufata nitugira amahirwe zikera, zizajya zidufasha. Kuko iyo ubonye nk’ ifunguro rya saa sita cg irya mu gitondo, ubasha guha umwana urubuto, nawe ukabasha gufataho. Ubundi ugasanga umuntu abayeho neza bikaturinda n’ indwara nyine, KANAKUZE Angelique, Umuturage mu murenge wa Musenyi.”
Ubuyobozi bw’ akarere Bugesera busobanura ko ibiti bivangwa n’ imyaka bizarinda isuri n’ umuyaga, ngo bisenya amazu bikanangiriza imyaka mu mirima. Umuyobozi muri aka karere, ushinzwe ibihingwa ngengabukungu, imboga n’ imbuto, MANIRAGUHA DIEUDONNE, asaba buri muturage kubungabunga ibiti bahawe.
“Icyo asabwa ni ukubungabunga ibiti twamuhaye. Twaza akabitwereka nk’ uko twabisezeranye, imvura yagwa bakabivomerera. Ari na yo mpamvu ibiti byinshi, cyane cyane iby’ imbuto ziribwa twabibahaye bakabitera iwa bo mu mago mu kibanz aafite. Umuturage twagiye tumuha ibiti 4 bya avoka, 4 by’ imyembe, 2 by’ amapapayi, ku binyomoro ni h twabahaye kimwe kimwe, ho byabaye bikeya. Ariko twiera ko bazabifata neza ku buryo tuzabona umusaruro n’ impinduka mu gihe cya vuba.”
Uyu muyobozi avuga ko aba baturage bakurikije izi nama, mu mwaka umwe batangira gusarura imbuto z’ ibinyomoro, naho iz’ ubundi bwoko ngo ni mu myaka itatu. Nta mibare y’ ibiti bivangwa n’ imyaka bizaterwa mu karere ka Bugesera muri uyu mwaka w’ ingengo y’ imari 2017-2018, ubuyobozi bugaragaraza.
Gusa bwemeza ko uyu mwaka zarangira hatewe imbuto za avoka ibihumbi 15, n’ imyembe ibihumbi 15. Ku bufatanye n’ umuryango ARCOS, ku wa kabiri w’ iki cyumweru, mu tugari dutatu, aka Nyagihunika na Rulindo tw’ umurenge wa Musenyi, n’ aka Kibungo mu murenge wa Ntarama, abaturage bahawe ibiti by’ imbuto n’ ibivangwa n’ imyaka, ibihumbi 58.219, banabitera kuri ha 36.


text:
Rusizi: Hari abagitsimbaraye ku guhisha ahajugunywe imibiri y’Abatutsi bishwe muri Jenoside
Ibi ngo bigaraza ko hari bamwe mu baturage bo muri aka Karere bagitsimbaraye ku guhisha ahajugunywe iyo mibiri nk’uko bitangazwa na bamwe mu banyamabanga Nshingwabikorwa b’imirenge iyi mibiri yagaragayemo.
Icyo bashingiraho bakeka ko iyi mibiri yaba ari iy’abishwe muri Jenoside yakorewe Abatutsi, ngo ni uburyo basanga iyi mibiri imeze, ndetse n’uburyo ba nyiri ubutaka iyi mibiri isangwamo baba banga ko hari abantu icyo babakorera mu masambu.
Sindayiheba Aphrodis, Umunyamabanga Nshingwabikorwa w’Umurenge wa Bweyeye yagize ati” Mu murenge wacu abaturage bakora imirimo ya VUP basanze umubiri mu isambu y’uwitwa Nikozivuze Charles, wahoze ari umuyobozi kera, akaba yaranafungiwe Jenoside.”
Akomeza agira ati” Bwa mbere abaturage bageze mu isambu ye, Sindayiheba ababwira ko bitari ngombwa ko bamugerera mu isambu ko aribuze kuyikoreramo we ubwe.”
Uwakoreshaga abo baturage ngo yagize amakenga ababwira ababwira kujya kuhakorera, bahageze bahasanga umubiri wari utabye nko muri santimetero 30.
Akomeza agira ati” Uwakoreshaga abo bantu agira amakenga abwira abakozi ngo bajyemo bakore batangiye guhinga, basangamo umubiri warushyinguye mu buryo bugaragara ko yahajugunywe.
Ati” Ibyo byose ngo iyo ubihuza n’ahantu hatigeze haba irimbi ubona ikintu kidasanzwe, cy’uko hashobora kuba hari amakuru uwo musaza yadukinze wenda, tukazareba niba ari umwe mubazize Jenoside yakorewe Abatutsi.”
Habimana Emmanuel, Umunyamabanga Nshingwabikorwa w’Umurenge wa Gitambi na we, avuga ko mu Murenge ayobora bamaze gusanga imibiri ibiri mu mirima y’abaturage.
Ati” Ibi biradutera ipfunwe kuba abaturage bacu bagifite imibiri iri mu masambu yabo badashaka kwerekana ngo ishyingurwe mu cyubahiro. Dufite urugamba drukomeye nk’ubuyobozi rwo gukura iyi myumvire mu baturage.”
Umuyobozi w’akarere ka Rusizi Harelimana Frederic, asaba abayobozi kurushaho gutinyura abaturage ku girango batange amakuru y’ahantu haba hakiri imibiri idashyinguye mu cyubahiro.
Ati” Tumaze kubona ingero eshatu mu mirenge itandukanye aho abantu bavuga ko bariho bahinga bakabona umubiri. Iyo tubihuje n’ibihe turimo turibaza tuti ‘ese ntiwasanga hari abaturage bagifite amakuru y’ahantu haba harashyinguwe abantu ariko bakaba batayatanga?”
Akomeza agira ati” Ni byiza ko abaturage tubaha ayo makuru ariko tukanabatinyura kugira ngo niba hari uzi amakuru y’ahashyinguwe umuntu badufashe gushyingura mu cyubahiro uwo mubiri waba wagaragaye aho ariho hose.”
Iyi mibiri yagaragaye mu mirenge ya Gitambi, Bweyeye na Muganza.
Ibitekerezo ( 2 )
Muli rusizi ndetse na nyamasheke niko bimeze abaturage baho ntibavuga aho imibiri yabantu iherereye kandi bahazi neza ubundi umuntu utazavuga,ahali umubiiri wumuntu ajye akatirwa burundu nkabandi impamvu niyi abantu babashyiraga ku manwa,izuba riva bagashyira.mwisambu yumuntu utihisha,ntabimenye!!!!niba barashyize umuntu mwisambu yawe mukaba mutarafatikanije ubuzwa.niki kuhavuga ngo aha kurwe!!!!ibintu nkibi si aho gusa nahandi hose birahari mwunvise ibyo mugatsata.aho basanze imibiri ya bantu niba abantu bari batuye aho muli genocide nubu bagihari,ubuyobozi bukaba butarabakuriranye ngo basobanure icyatumye baceceka kudahana bene abo bizatuma imibiri myinshi itaboneka igisigaye nuguhangana nabo bose babizi bagaceceka *
Muli rusizi ndetse na nyamasheke niko bimeze abaturage baho ntibavuga aho imibiri yabantu iherereye kandi bahazi neza ubundi umuntu utazavuga,ahali umubiiri wumuntu ajye akatirwa burundu nkabandi impamvu niyi abantu babashyiraga ku manwa,izuba riva bagashyira.mwisambu yumuntu utihisha,ntabimenye!!!!niba barashyize umuntu mwisambu yawe mukaba mutarafatikanije ubuzwa.niki kuhavuga ngo aha kurwe!!!!ibintu nkibi si aho gusa nahandi hose birahari mwunvise ibyo mugatsata.aho basanze imibiri ya bantu niba abantu bari batuye aho muli genocide nubu bagihari,ubuyobozi bukaba butarabakuriranye ngo basobanure icyatumye baceceka kudahana bene abo bizatuma imibiri myinshi itaboneka igisigaye nuguhangana nabo bose babizi bagaceceka *


text:
Itorero Inkuru Nziza Paruwasi ya Gihogwe iri mu murenge wa Jali, akarere ka Gasabo ho mu Mujyi wa Kigali, ryateguye igiterane cy’ivugabutumwa kizitabirwa n’umuhanzi w’icyamamare mu ndirimbo zo kuramya no guhimbaza Imana, Theo Bosebabireba n’umuvugabutumwa Evangelist Pastor Irene ndetse n’abandi ba Pasiteri banyuranye muri iri torero aho bazaba bafashwa kwinjira mu mwuka n’amakorali atandukanye.
Iki giterane kizaba gifite insanganyamatsiko iboneka mu mutwe w’amagambo yo muri Bibiliya mu gitabo cya Matayo 28:19-20. Aho Imana ikangurira abakozi bayo kujya imihanda yose bigisha abantu ubutumwa bwiza ndetse bakanabatiza abemera.
Abateguye iki giterane babwiye Ikinyamakuru Ukwezi.com ko iki giterane kizaba kirimo ubuhanuzi ndetse asaba akabirisitu by’umwihariko abo muri iri torero kuzaza kwifatanya nabo kuramya no guhimbaza Imana mu ndirimbo no mu masengesho.
Usibye umuhanzi Theo Bosebabireba uzaririmbira abazitabira iki giterane hazaba kandi hari aba Pasiteri bakomeye muri iri torero barimo Ev Pastor Irene, Pastor Fred ndetse n’amakorali arimo Vuzimpanda Choir, Ijwi ry’Impanda Choir, Ibyiringiro Choir ndetse n’Inshuti za Yesu Choir.
Iki giterane kikaba kizaba ari ku Cyumweru tariki 26 Ugushyingo 2017, I Jali mu karere ka Gasabo ahari iri Torero ry’Inkuru Nziza Paurwasi ya Gihogwe.


text:
Tukicaye dutuje tubarirwa inkuru ziryoshye zuwadutanze kubona izuba n’ ukwezi, uwabyaye umubyeyi wabyirukanye umutima w’ impuwe numvaga atinze ngo muhe isezerano ko nzamugabira imbyeyi, hari umuntu wasuhuje mukecuru arikiriza, agihinguka namukubise amaso nkubitwa n’ inkuba,
Njyewe-“Ntibishoboka! Oya ndarota cyangwa?”
Nakubitanye amaso na Queen, Ooooh Mana yanjye! Nahagurutse vuba mbura gutambuka mbura kwicara amaso areba adahumbya Queen we yari yifashe ku munwa nawe yabuze ikimwemeza niba koko ari njyewe abonye,
Abari aho bayobewe ibibaye hashize akanya nihuta musanga ndamuhobera nyuma y’ akanya katari gato numva ndi mu yindi si amva mu gituza mufata ibiganza, sinzi aho ikiniga cyavuye nanirwa kuvuga,
Nina-“Yoooh mbega byiza, uyu se disi yaba ari wa mukobwa Bruno yambwiraga ko yari yaratwaye umutima we”
Mukecuru-“Si ngaho! Uyu musore se yabaye ino?”
Nina-“Oya Nyogoku?”
Mukecuru-“Aha data! None se uyu mukobwa baziranye hehe?”
Nina-“Nanjye ntabwo mbizi Nyogoku! Naba nkubeshye pe!”
Nakomeje kwitegereza Queen wari wambaye umupira w’ amaboko maremare ndetse n’ igitenge, yari yambaye ibirenge ndetse n’ akagofero k’ ubudodo mu mutwe, nibajije niba ari wawundi wazanye na Lily ngatera ivi nkamwambika inkweto,
Maze gutuza narahindukiye nsanga abana bakinaga aho mu mbuga n’ abakuru baduhanze amaso, Queen ahanagura amarira mufata ikiganza asuhuza abandi Nina wari wicaye impande yanjye yahise amwimukira turicarana mbona ntako bisa,
Mukecuru-“Niko musore wabaye ino?”
Njyewe-“Oya Mukecu…”
Mukecuru-“Uuuuh? None se uzi ute umwuzukuru wa Kamonyo? Dore batuye hano…hano hepfo yewe”
Nina-“None se nkaba ntamuzi?”
Mukecuru-“Yewe! Bamuzanye ino umaze iminsi ugiye umuryango uraterana baramutwereka, abana na sekuru igihe gito ahita ajya ku mashuri iyo za Kigali mwaturutse ngayo nguko”
Nina-“Ese Maama?”
Mukecuro-“Ese mwana wa, nta kanunu ka mwene nyoko?”
Queen-“Oya”
Mukecuru-“Yoooo! Niko se musore ko utambwira aho mwahuriye n’ umwuzukuru wa Kamonyo, wabona aka gasozi kacu katamanutse inka kakazamuka umugeni?”
Mukecuru yavuze atyo biranshanga, mbura icyo nsubiza ntangira kwikoroza ndakebuka ndeba Nina ngo andwaneho nawe abibona vuba,
Nina-“Nyogoku! Isi yabaye umudugudu abantu ntabwo basigaye babura aho bahurira, ntiwabonye ko nabo byabatunguye?”
Mukecuru-“Ahaaa! Wa mugani wawe iterambere ryaraje numvise bavuga ngo hari nabavuganira ku maradiyo bashyira ku gutwi batari kumwe”
Twese-“Hahahah!”
Nina-“Naho se ubundi Bruno! Uyu mushyitsi wawe arangaza abana n’ abakuru se abwiwe niki ko uri hano?”
Njyewe-“Uyu mushyitsi se…”
Nakebutse gato nitegereza Queen nawe ya masoni umutako ku bakobwa beza b’ I Rwanda yipfuka ku munwa,
Njyewe-“Uyu mushyitsi se…uyu mushyitsi ni Imana imunzaniye, nanjye ntabwo nari nemera ko ariwe, gusa wumve ko nishimye bitavugwa, ni Queen, ni wawundi nakubwiraga nitsa imutima uhabye”
Nina-“Ese Maama? Woooow! Ni byiza cyane, Queen!
Queen-“Twishimiye kubamenya, hano ni mu rugo, Bruno ni musaza wanjye w’ amateka, twari twazanye gusura mama na nyogokuru”
Queen-“Ni byiza”
Nina-“Umbabarire ntabwo nari nkuzi kandi duturanye, nyogokuru niwe umaze kukumbwira nkumva uri uwo mu mbere disi”
Queen-“Nta kibazo”
Mukecuru-“Ariko rero yavutse mu nzara, dore asanze tumaze akajumba….ariko nta kibazo Nina nakurebarebere akajumba mu nkono, utambuke usome no ku gakatsi utarugwamo”
Queen-“Oya nta kibazo nyogoku! Mvuye mu rugo ndiye kandi mukanya ndagaburira n’ abandi bashyitsi ntabura uko nza kubasangiza”
Mukecuru-“Uti abashyitsi mwana wa?”
Queen-“Yego mukecu, ahubwo nari nje kubatumira, muzehe yarantumye ngo nze mbabwira ko abashaka mukanya saa munani”
Mukecuru-“Abo bashyitsi se barazana n’ agasururu disi?”
Queen-“Yewe! Agasururu se…ubanza ari agapfundikiye”
Mukecuru-“Nuko nuko urakoze maa! Uti baraza kugufasha kwakira abo bashyitsi beza”
Disi Queen wivugiraga atuje yahise ahindukira duhuza amaso maze arambwira,
Queen-“Namwe muratumiwe, nizere ko mutaragenda mutageze kwa sogokuru?”
Nikirije vuba, nari ngize umugisha wo kugira amahirwe kuko nari naje iwabo w’ umubyeyi wanyoboye akayira kagana ihirwe.
Byabaye ngombwa ko ahita agenda akajya kwitegura abashyitsi cyane ko ari cyo cyari cyamuzanye kwa sogokuru we,
Nasigaranye akanyamuneza ku mutima, ibyo bavugaga byose narasekaga muri macye muri ako kanya nasekaga ubusa.
Tukiri aho Mama Nina yahingutse aho, yikoreye ubwatsi, akitubona,
Mama Nina-“Mana yanjye! Ibi ni iki mbona?”
Yatuye umutwaro hasi, natwe twihuta tumusanganira, tumuhoberera icyarimwe, nawe aturambikaho ibiganza bigaba ituze,
Mama Nina-“Niko uyu ni Bruno? Ni we! Niwe ni ukuri!”
Njyewe-“Ni njyewe Mama Nina! Tuza wigira igihunga, ni njyewe rwose”
Mama Nina-“Nina…? Ahwiiiii! Ibibyishimo ndabikwiza hehe koko?”
Koko umubyeyi yarishimye ashira impumu, yitegereza umukobwa we aranezerwa, kuri njye byari byandenze numvaga ntazi icyo nakora ngo ngaragaze ibyishimo byanjye.
Mama nina yinjiye mu nzu yihuta agaruka afite ikirago arambura imbere y’ intebe twari twicayeho twicarira rimwe nina we ntiyongeye kwicara impande yanjye, yiyicaraniye na mama we ku kirago,
Mama Nina-“Reka nicare, reka nicare ni ukuri ndambye ibi byishimo maze mumbwire, niko se…?
Nina-“Mama! Urumva umeze ute?”
Mama Nina-“Wahora niki mwana wanjye ko byandenze, Bruno!”
Njyewe-“Karame!”
Mana Nina-“Kugeza ubu ntabwo ndemera ko ari wowe wabaye umusore mwiza gutya? Ndibuka disi agahinda kakanyica”
Njyewe-“Humura ni njyewe Mama Nina, kandi agahinda ntikazongere kukwica ukundi, narakuze ngarutse ngusanga ngutuye ngo ngucyeze ko akayira k’ ihirwe wamperekeje ngo nshemo kampiriye”
Mama-“Yego shenge! Hanyuma se byagenze gute nyuma yo guterera wa musozi ujya kuri paroisse?”
Njyewe-“Mama Nina! Burya nagezeyo nsanga basenga nanjye nkora ku kimenyetso……”
Nabwiye Mama Nina byose ntacyo nsimbutse, uko mubwira rimwe akishima ubundi akagira agahinda, nasoje kumubwira arahaguruka ndamusanganira ndamuhobera maze arambwira,
Mana Nina-“Humura mwana wa, komera ushikame ntacyo uzaba, abo baguhigira hasi no hejuru ntibazigera bongera kuzirika amaboko yawe, aibyari bikomeye Imana yarabirangije ngufatiye iry’ uburyo umugisha wo warawuvukanye”
Njyewe-“Murakoze Mama Nina! Nzakugabira sine niyayo umunsi wanjye nugera, mpora mbirota kandi nkabya inzozi”
Mukecuru-“Ayiiiiiiiiii! Nuko nuko dukuye ubwatsi”
Twakomeje kuganira byinshi, Nina yabwiye Mama we uko twahuye, amubwira ubuzima bwe bw’ I Kigali, yinjira mu nzu azana ibyo twari twabazaniye, ahera kuri Mama we amwambike igitenge, n’ umukenyero, ndetse na mukecuru amuha ibye, abana bose arabakwiza si ukwishima byari birenze ubwiza bubaho.
Amasaha yakomeje kwicuma, nibukaga ko ngiye guhura na Queen nkumva ibinezaneza biriyongeye muri njye, amasaha yarageze twitabira ubutumire, twagezeyo dusanga abashyitsi baje, bateye intebe hanze batwereka ibyicaro turicara.
Nakomezaga guhanga amaso Queen wakiraga abantu umutuzo n’ inseko hakaba ubwo asetse nanjye ngaseka oooooh Mana yanjye.
Hashize akanya umugabo umwe afata ijambo,
We-“Murakoze! Ndagira ngo mbashimire ko mwaje kudufasha kwakira abashyitsi baturutse kure baje gusuhuza uyu musaza Kamonyo, nibahaguruke babasuhuze rwose”
Hahagurutse umugabo n’ umugore ndetse n’ abana bakuru banga na Queen tubaha amashyi, wa mugabo arakomeza,
We-“Mubongere andi mashyi…yeee! Nkuko bamwe mu bizi, uyu mugabo mureba yabaye ino ndetse yabaga no muri uru rugo, nkuko mubizi yarezwe na Kamonyo aramukuza nyuma ajya gushing urugo rwe, uyu munsi rero yaje gusuhuza umusaza ngo amwereke ko nubwo aba iyo za Kigali iwanyu atari kure, aba bari kumwe n’ umugore n’ abana mubahe andi mashyi bongere biyicarire”
Twakomye mu mashyi nanone baricara bakomeza kuganira, nkiri aho hari akana kaje kankoraho,
Akana-“Bara…barambwiye, ngo…ngo ngwino bakubwire”
Njyewe-“Eeeh! Umwana ninde ugutumye?”
Akana-“Ni wa mukobwa wa hano”
Njyewe-“Ngaho tugende umunyereke”
Nahise mpaguruka nkurikira ka kana, tugeze mu rugo nsanga ari Queen nkuko nari nabicyetse, nkigera imbere ye ndamwenyura,
Njyewe-“Nabifoye! Nsanze ari wowe unshaka, urampemba!”
Queen-“Urambeshya! Ngaho ngwino nkwereke aho tuba tugiye umbwire amakuru yawe”
Nakurikiye Queen dukata inyuma y’ inzu, yegama ku nzu nitegereza ubwiza bwe bw’ inyuma nari nkumbuye kureba, ijwi rituje ryangarukaga mu matwi, umutima we mwiza narebeshaga amaso y’ umutima…
Njyewe-“Ooooh! Queen disi”
Queen-“Hmmm! Ese ninde wakubwiye ko nitwa Queen?”
Njyewe-“Ni Axel ahubwo nifuza kumenya impamvu Lily yaguhamagaye Aria? Cyangwa yagiraga ngo anjijishe?”
Nyuma y’ umutuzo…
Queen-“Bruno! Ibyo tubyihorere, ahubwo se ko nagarutse kugusura nkakubura, byaje kugenda bite?”
Njyewe-“Queen! Uri umugisha wanjye, burya umaze kungaburira nta munsi waciyemo nahise ndekurwa”
Queen-“Ooooh! Imana ishimwe, none se wahise ujya hehe ko utagarutse kwa Lily kandi yarambwiraga ko bakwizera? Ninde wagufunguje?”
Njyewe-“Quee! Reka nanjye tubyihorere ahubwo se bariya bashyitsi…”
Queen-“Eeeh! Bariya bashyitsi nab’ I Kigali, niho mba, bari banyohereje rero ngo nze kubakira kuko muzehe we abana nakana gato kamuzanira utuzi”
Njyewe-“Ese? Wumve ngo natunguwe kandi ngira ibyishimo bisendereye nkikubona n’ amaso yanjye, Queen! Sinzi uko nabikubwira gusa ubwo mpiriwe nkubonye nyemerera utampunza amaso, amatwi yawe uyafungurire ijwi ryanjye ijwi ryatumwe n’ umutima, umutima wagukiye kuwereka ukuri kuwurimo , wampatirije kenshi kukwereka ibiri mu ndiba zawo ariko nkakubura”
Queen yaratuje koko maze mu kajwi gatuje arambwira…
Queen-“Ndakumva Bruno! Nditeguye kukumva ngaho nyibwirira”
Njyewe-“Woooow! Urakoze kumpa amahirwe abonwa na bacye”
Nkitsa umutima nagorora umuhogo ngo mvuge, ako kanya twumvise umuntu uri guhamagara cyane,
We-“Queen! Queen!”
Queen-“Ayiwe! Noneho aranyica weee!”
Queen yagize ubwo bwinshi nibaza uwo muntu atinya bigeze aho, agize ngo agende wa mugore wahagurukanye n’ umugabo we ndetse n’ abana… ndavuga ba bashyitsi bari bagendereye urugo rwa muzehe yahingutse aho akimukubita amaso,
We-“Niko Niko! Nta soni ugira? Ndakubaza, nta soni ugira?”
Queen-“Mumbabarire…”
We-“Ceceka aho se nyine, turagutegera tukaguha amafaranga yacu ngo uze utwakire narangiza nkanura amacupa wihinnye hano n’ abasore? Cishwa aha se vuba nako urabinsobanurira neza…”
Queen yacishijwe aho agenda mureba, ntiwakumva muri uwo mwanya agahinda nagize, numvise mbagwa uburibwe bw’ ikiniga n’ ipfundo ry’ amarira, imbaraga ziranga nicara hasi……………………
Ntuzacikwe na Episode ya 23 kuwa mbere mu gitondo


text:
Birashoboka ko ufite ibibazo bigoye kuvuga muri ubu buzima,ndetse bibaho ko muntu agira imvune ku mutima kandi akaremererwa atabyiteye.ariko wijyaho ngo wihebe ,ute umutwe cyangwa ukore amarorerwa ahubwo gisha inama,kuko wenda ibyo urimo n’abandi babinyuzemo,biroroshye cyane rero ko wagisha inama mu gihe wumva uremerewe ,ubicishije kuri YEGOB nka Laina.
Umukunzi wacu yifuje ko tumwita iri Laina kuko yumva ko dukoresheje amazina ye y’ukuri bishobora kumutera ibibazo kurushaho,Laina afite ikibazo kigoye cyane cy’uko umugabo we yatabarutse bamaranye amezi 4,.ibi yarabyakiriye ariko kandi ngo irungu aterwa no gukumbura ibihe byiza yagiranye n’umugabo we , rimwe na rimwe riramushengura rikamutera no kurarikira abo adakwiye kuba ahanga amaso,bityo akenda gukora ibidakorwa.
we ubwe yagize ati” nsinzi uko nakiyita kuko ubu nsindi umugore ntanubwo ndi umukobwa niba kuba umukobwa bisaba kuba isugi,gusa mfite imyaka 28,narize ndangiza amashuli makuru ndetse ngarukira mu mwaka wa kabiri Kaminuza, nashakanye n’umugabo nakundaga nawe ankundaga,uyu mugabo twashakanye mfite imyaka 26,ibintu ntabwo byaje kugenda neza nubwo twabanye twari tumaranye imyaka 6 dukundana dore kotwari twarahujwe na Secondaire,urupfu rwo gapfa rwaraje rumutwara rwihuse dore ko twamaranye amezi ane gusa,ahita yitaba Imana.
Nsubiye inyuma gato kuko kuva kera twari twarumvikanye ko tuzabanza guteganyiriza urubyaro rwacu ,tukimara kubana twavuganye ko tugomba kumara amezi 6 twitegura ku buryo bw’ubushobozi maze nkabona natwita ,habura amezi 4 gusa umugabo wanjye yarapfuye,maze inkuru mbi itaha umutima n’umuryango wanjye ,kuva icyo gihe nararize ariko nk’uko mu bizi ugize ibyago ntabura umurema agatima.
Njye na nyakwigendera twabanye neza,ndetse yewe twakoze gukora imibonano mpuzabitsina bwa mbere umunsi umunsi dukora ubukwe,iyi yaje kuba intangiriro y’ikanguka ry’umubiri wanjye, dore ko aribwo bwa mbere wari wumvishe uburyohe utigeze cyane ko kuva nkiri muto iwacu batureze batubwira ko tugomba kuba abana barezwe kandi tukirinda gusamara by’abatagira umuco,mbese batwibutsaga iteka ko tugomba kwikomeraho tugakomera ku mibiri yacu kugeza dushinze ingo.
Mu mezi ane namaranye n’umugabo nabonye ibyiza nari narabuze,yavaga ku kazi tugakora ibyo tugomba gukora mu byishimo mbese yajyaga gutaha numva igihe cyatinze kugera,ibi ntabwo nigeze mbitekerezaho cyangwa ngo mbifate nk’uburwayi kuko narimfite umugabo unkunda kandi wishimiye kumpa ibyo nifuza.
Ubu nibwo ntangiye kubona ingaruka ariko na none nsinicuza kuba nararyamanye n’umugabo wankoye akansaba ,rugakora ubukwe ahubwo nicuza impamvu ntamufite rimwe na rimwe nkaganya nti iyo biza kubaho tukijyanira, yaragiye hashize umwaka n’amezi,amarira narayahoze ariko umubiri utangiye kuntamaza,nsinzi icyo navuga ariko nsinzi impamvu unsaba ibyo uziko ndafite.
Igihe atabaruka Inama y’umuryango yanzuye ko nguma mu bintu(mu rugo) n’ukuvuga ndasubira mu rugo,gusa inyemerera ko nemerewe gushaka undi mugabo igihe icyo ari cyo cyose nkize ibikomere by’amahano yangwiririye,birumvikana na njye gusubira mu rugo numvaga ari ikimwaro kiremereye,nuko nafunze umwuka nguma mu rwanjye ariko impeta y’urukundo nyishyira mu kabati,nanjya ninjira mu cyumba nayibona nkamwibuka ,nkibuka uko yamvugishaga,ya nseko,rya jwi ,ngaturika nka rira,maze amezi umunani muri ubwo buzima nafashe umwanzuro wo kuyijugunya kure maze ngatangira ubuzima bushya.
Ubuzima bushya mbona bwuzuye ibigeragezo by’irari no kubura umukunzi nyamara cyera barandwaniraga,uti” bimeze gute?”Maze amezi nka tatu numva nifuza umugabo ku buryo buremereye,numva ntakindi nshaka usibye kubonana n’umugabo,mbere byambagaho ariko nkabyima umwanya kuko n’agahinda kahitaga kansibeka umutima.gusa ubu siko bimeze kuko ahubwo ngira ngo n’uburwayi .
Ndabizi aho uri uragira uti “umva iyi njiji,umva rwabuze isoni,rwabuze gihana…n’ibindi” nyamara ngiye kubyandika nabuze uko ngira ngaho nawe mbwira ,mperutse kwisohokeshwa hanze ngiye kureba umuzamu,icyo gihe hari nka saa yine z’ijoro,naramubwiye yinjire mu nzu,ahabwe amafunguro ariko mu byukuri siyo mpamvu yabinteye ndetse ibyo mbikoze incuro nyinshi yagera mu nzu nkabura aho mpera kuko ngira ubwoba ko yakanga,ko abakozi babimenya,ko yazabyigamba,ko banyirukana naho ndi bagira bati ari gusambanira ku buriri bwa nyakwigendera.
Nyumva neza ,nubahaga umugabo wanjye cyane,ariko yaragiye,nakubwiye ko twakundanye imyaka 5, ndetse n’abandi basore batinyaga no kunyegera kuko akenshi babaga bambonanye nawe,dore ko twize hamwe ndetse yewe n’iwabo hakaba hatari kure y’iwacu,yarankundaga ariko kandi nawe yaranyubahaga kuko atigeze acisha ijambo kuryamana mbere y’ubukwe,ubu ibintu mbona byamfatanye indi ntera,ubu babasore twiganye ndababona bagenda bakansuhuza,bakamfata nk’umugore w’umugabo,wenda banirinda kunganiriza igihe kirekire kuko baziko nashatse nyamara nta n’impeta mba nambaye.
ntakubeshye narinziko nzahita mbona undi byihuse akampoza amarira,nsinigeze ntekereza ko nzitwa umunyamwaku muri rubanda buzuye kunegurana batitaye kubw’amahitamo isi iduhereza,ndababaye cyane ariko kandi mfite ikibazo,rimwe na rimwe njya ntekereza ko mpfuye byaba bicyemutse ariko nkibuka ko naho naba ngiye ntahazi,nkarushaho gutinya urupfu,nifuza umugabo ku rwego rwo hejuru,ndetse mfite isoni ndende zo kujya kubwira munganga nti” mfite uburwayi bwo gushaka imkibonano kuva mu gitondo kugeza ijoro riguye”,mu byukuri ndageragezwa.
Nkeka ko navukanye umwaku koko,kuko bitari ibyo nsinari kwitwa umupfakazi w’umuteramwaku ku gasozi kose kandi bose bazi neza ko umugabo wanjye yishwe n’imodoka,nsinzi icyo nakora kuko iyo ntekereje gusubira iwacu ,numva ntajya kubana na barumuna banjye mu rugo ,natramburiye umugabo,ese ubwo nsinakitwa indushyi,nsinazana umugabo na none ngo tubane bwihishwa mu nzu ya nyakwigendera kuko iherezo ryaba ribi mu gihe byamenyekana,kwikinisha ntakintu nagito byamarira kuko niganye n’ababikora bambwiraga ko ahubwo bucya barushijeho kugira ubushacye butagira akagero.
tanukindeba kuko utavuga ko ntera umwaku avuga ko mfite umugabo ariko nyamara n’uzi ukuri ambonamo undi wundi,undi utamubera umukunzi kuko yabonye n’undi mugabo,niba amahirwe abaho Mana ndagusabye umpe umugabo,uko yaba ameze kose kuko ndenda kwandavura.
Mu mbabarire birashoboka ko navuze byinshi byuzuyemo ibidakwiye ,cyangwa se ibiteye isoni cyangwa se ntanabashije kwandika neza ikinyarwanda,gusa mwibucye ko ndi umuntu ndibeshya ntabumana mfite habe na mba,wemerewe kuntuka ,kumfata nk’umukobwa wandavuye ,kumfata nk’indaya cyangwa umwasama nyamara burya bucya bwitwa ejo kandi nyine koko utaranigwa agaramye agira ngo ikirere kiratwegereye. umfate uko ushaka ariko icyangirira akamaro n’uko wangira inama kuko mbyanditse ngo umfashe kuko inkwenene zo ndazigwije,nibaza niba ntaravutse nk’abandi,nibaza impamvu arinjye byabayeho ,nibaza iteka impamvu nkomeza guhura n’ibiremereye nk’ibi bikanyobera,


text:
Hari umugore wari ufite umugabo wakundaga gutaha yasinze akamukubita cyane, iteka uko atashye agataha yasinze maze intonganya mu rugo zikaba zose. Ni uko umugore bigera aho biramurenga, kwihangana biramunanira yigira inama yo kujya kuraguza ngo arebe ko byakemuka.
Ubwo rero hakaba hari umusaza w’umupfumu bamurangiraga ko ngo ari umuhanga mu gufasha abagore n’abagabo mu mibanire yabo. Ni uko aragenda ajya kuri uwo musaza, gusa mu by’ukuri uwo akaba yari umusaza uzi ubwenge cyane akanaba intyoza mu mibanire y’abantu ari nabyo byatumaga rubanda bamwita umupfumu muri byo. Ubwo umugore ahageze atekerereza uwo musaza ikibazo afite, amubwira ko yifuza umuti wamufasha guhindura umugabo we akagabanya amahane n’intonganya mu rugo ndetse akajya abasha no kumutega amatwi.
Umusaza amutega amatwi yumva neza ikibazo cye arangije ati: “Nta kibazo rwose umuti ndawuguha ariko kandi hari icyo ngusaba nanjye. Uragenda unzanire ubwoya bw’ingwe, nuramuka ububonye intsinzi y’icyo kibazo cyawe izaba ibonetse, kandi nuzana ubw’ingwe yapfuye umuti ntuzakora wowe ugomba gukora ibishoboka byose ukazana ubwoya bw’ingwe ikiri nzima”. Ni uko umugore yumva birakomeye, atekereza amahane n’ubukana bw’ingwe yumva ntabwo byoroshye kubona ubwoya bwayo ariko kuko nta kundi yari kubigenza yiyemeza gukora iyo bwabaga.
Bukeye umugore atekereza uburyo yatangira akajya yimenyereza ingwe buhoro buhoro, ajya mu ishyamba yari azi ko ryabagamo ingwe maze yitwaza urukwavu, ingwe ije imusatira ayinagira urukwavu ariruka. Ni uko arataha bukeye asubirayo agenda ajyanye ihene, nabwo agenda ayegera abonye ije imusatira ayinagira ya hene ariruka, abikora kenshi uko agiye kuyireba akitwaza agatungo ingwe yatangira kumusatira akayinagira agatungo agakizwa n’amaguru nayo igasigara irya ka gatungo.
Ni uko hashize iminsi ya ngwe iba imaze kumenyera ko uwo mugore aba ayizaniye ibyo kurya, iramumenyera buri gihe yaza ntishake kumusagarira ahubwo igategereza ko ayihereza agatungo ayizaniye. Umugore yabikoze kenshi ari nako agenda yishimira ko abona ashobora kuzabasha kubona ubwoya bw’ingwe bamutumye, maze uko agenda abona ko yagabanyije amarere nawe akaba ariko agenda ayegera ariko anitwaza agatungo ko kuyihereza.
Ubwo igihe cyarageze wa mugore ingwe iramumenyera cyane, bahinduka nk’inshuti umugore akajya atangira no kuyegera akayagaza nayo igatuza maze umugore aza kuyiguyaguya ayikuraho ubwoya atwara mu ntoki aragenda abwira wa musaza wabumutumye ko umuti yawubonye. Ni uko umusaza aratangara cyane, arangije aramubaza ati: “Nonese ubu bwoya wabukuye ku ngwe nzima? Wabigenje ute rero ngo ubugereho?”
Umugore amusobanurira ukuntu yatangiye buhoro buhoro ayimenyereza akagenda ayishukisha udutungo maze aza kugera aho baba inshuti aza kuyegera abasha kubona ubwoba. Ni uko umusaza ati: “Ngaho rero koko umuti urawubonye kuko uri intwari ahubwo ni uko utajya ubimenya, genda iwawe utangire wiyegereza umugabo wawe nk’uko wabigenje wiyegereza ingwe kandi we bizakorohera kuko n’iyo yaba umunyamahane ate ntiyageza ah’inyamaswa y’inkazi nk’ingwe. Uko uzajya ugenda umwiyegereza buhoro buhoro niko azagenda agukunda kuburyo uzageza igihe nawe ukabona ko koko abasha kukumva no kugutega amatwi kandi mukagira urukundo ruhambaye n’ubwumvikane hagati yanyu”. Ni uko umugore arumirwa, atangarira uwo musaza maze aragenda akurikiza ibyo yamubwiye maze akanyamuneza n’urukundo bitaha urugo amahoro arahinda urugo ruba intangarugero mu mibanire myiza.
ISOMO: Aha ndibanda cyane ku bagore bamwe na bamwe bumva ko abagabo babo batabumva, ko bataha abari mu rugo bose bagakangarana, burya umugore ni umuntu ushoboye cyane ni uko bamwe batajya babimenya. Icyo umugore yerekejeho umutima byanze bikunze nticyamunanira, ahubwo ikibazo ni uko bamwe bajya bitinya cyangwa bagashyira imbaraga mu matiku cyangwa gushaka inzaratsi.
Biroroshye cyane kugusha neza umugabo wawe ukoresheje utuntu duto duto, ukoresheje kumubwira n’imvugo ituje ndetse n’amagambo aryohereye, burya abagabo bagira imitima yoroshye kwigarurira kandi umugabo wabashije kumugusha neza ntacyo atagukorera ndetse ntacyo yakwima. Muri iyi minsi usanga abashakanye bamwe na bamwe babanye nabi kugeza n’aho bajya bicana nyamara nyine ni ngombwa ko abagore bamenya imiterere y’abagabo muri rusange.
Nk’uko nahereye kuri ruriya rugero, umugabo wamurakaje yagira ubukana busumbya ubw’ingwe kandi burya abagabo baba bifuza kugaragaza ko ari abanyantege ndetse ko umugore adashobora kubarusha ijambo, iyo umugore acishije make rero nabo baratuza kandi iyo azamutse nabo barazamuka. Ibuka kumwe witwaraga akikurambagiza, wibuke icyubahiro wamuhaga ndetse uzirikane uburyo wakoraga ibishoboka byose ngo akubone nk’umukobwa w’umutima maze n’ubundi ubikore ndetse unarusheho kuko nyine niba ari bimwe mu byo yagukundiye ntukwiye kumutenguha ngo wumve ko mwasezeranye ivangamutungo kandi uzwi mu mategeko maze bitume wigira indakoreka.
Uretse n’ibyo ariko, no mu buzima busanzwe ukwiye kumenya gutwara neza umuntu, n’uwo ubonaho ubukana ukamugusha neza bityo nawe akemera kugendana nawe neza, aho kumva ko gukanga no gukankamira umuntu byaba ari byo gisubizo.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Umuntu Yamenya Ate Ko Umukobwa Amukunda
Kugira ngo umenye ko umukobwa agukunda hari ibimenyetso akora byerekana ko agukunda
-akubaha uko uri:arashima,agushima uko akubona.Ushobora kuba hari aho ufite intege nke ariko akagukunda abizi
-ntagusaba ibyo udafite: bisigaye byarateye ko abakobwa bamara gukundana n'abahungu bagatangira kubagerekaho imtwaro. Umukobwa ugukunda ubona ntacyo agutegerejeho usibye urukundo umukunda
-ntagira ishyari: umukobwa ugukunda urukundo rw'ukuri ntaguterera induru ngo akubuze amahoro ngo uganira n'abandi bakobwa, ubona akwizeye kandi yiteguye kuguha uburenganzira bwawe.
-igitangaje ni uko umukobwa ugukunda ashobora kukwemerera mugakora byose b'urukundo ariko agatinya ko mwahuza igitsina( aba yanga ko urukundo rwanyu rwakwicwa no gupfundura agaseke hakiri kare harimo nuko ushobora kumutera inda mukiri bato urukundo n'imibereho bikangirika.)
Urukundo gusa ni amayobera byose bisaba gushishoza umusore n'inkumi bakirinda guhubuka, turabizi ko amaraso aba ashyushye kandi urubyiruko rumeze nk'impumyi ku bibazo birwugarije.


text:
Tsinda umunyagitugu ugutuyemo, maze wibohore by’ukuri
24/07/2018, Deo Kabano
Mu nyandiko twabagejejeho mu bihe byashize, twagiye tugaruka cyane kuri bimwe mu biranga ingoma z’igitugu, ariko nubwo ataribyo turi bwibandeho muri iyi nyandiko , ntibyatubuza kubigarukaho mu buryo buvunaguye kugira ngo bize kudufasha kumva neza ibikurikiraho.
Twabonye ko ingoma z’igitugu zikunda gukoresha ibintu bikurikira kugira ngo zishimangire ubutegetsi bwazo kubo ziyobora, ibyo akaba ari:
- Icyo abazungu bita propaganda: umuntu agenekereje yavuga ko ari nk’icengezamatwara ry’ibyo ubuyobozi bushingiyeho, akenshi ugasanga ari ibintu binogeye ugutwi cyane, ariko mu by’ukuri bihabanye kure n’ibigaragarira amaso mu mibereho ya buri munsi y’umuturage.
- Gucunga abaturage kuva mu rwego rwo hasi rw’ubuyobozi ukagera mu rwo hejuru, kuburyo ibyo baganira, ibyo barya, ibyo byanywa, aho basengera, aho bahahira, abo basurana,imitungo bafite, byose bigomba kuba bizwi n’inzego zashyizweho n’ubutegetsi.
- Iterabwoba n’ubwicanyi nk’imwe mu ntwaro zikoreshwa kugirango utinyutse wese kugaraza ukuri acubywe hakiri kare, hato atavaho abyara imbuto zagorana kugenzura mu gihe abatekereza nkawe baba benshi kandi batinyuka kwigaragaza.
- Kubaha bihebuje umukuru w’ikirenga, wabirengaho ugahanishwa amategeko akarishye, agomba no kubera abandi isomo, kuko agomba gufatwa nk’umuntu utagira intenge, utibeshya , kandi utabeshywa, ufite icyerekezo cyiza abandi bose bagomba kugenderaho.
Gutsinda umunyagitugu ugutuyemo
Nkuko tumaze kubibona rero, mu ngoma z’igitugu, umuturage abana buri gihe n’ibyo abwirwa, uko acungwa, ibyo akorerwa, n’uko asabwa kwitwara, byose byahurizwa hamwe bikabyara ikintu kimwe gikomeye cyane aricyo “UBWOBA” ubu bwoba rero nibwo nise umunyagitugu ugutuyemo, kuko igihe cyose utarabasha kubutsinda, ubu uri infungwa yawe ubwawe, kuko ufite ububasha n’ubushobozi bwo kubutsinda, kabone nubwo waba urinzwe n’abicanyi ba ruharwa. Hari uwavuga ati ariko nawe aho urakabije, ni gute watsinda ubwo kandi bagarika ingogo imbere yawe? Nibyo koko ubwoba mbere na mbere ni ikiyumviro kigera mu musokoro no mu bwonko ikambere, cyane cyane iyo amaso abona ibikorwa by’urugomo bihambaye harimo nko kwicana nkuko tubibona mu Rwanda, muri kamere ya muntu ni ngombwa ko mwene ubwo bwoba tubwiyumvamo, ninaho dutandukaniye n’amamashini. Ariko iyo uburetse bugafata urubuga runini mu mitekerereze yawe, bugeraho bugasigara aribwo bugufatira ibyemezo, kuko nubwo mu mutimanama wawe ushobora kubona ikintu runaka ko aricyo gikwiye gukorwa, ko gihuje n’ukuri, kandi ko kiramutse gikozwe neza cyakubyarira inyungu, ariko bwa bwoba burakubwira ngo reka sigaho, kora icyo utegetswe nibwo ugira amahoro. Ariko se koko niko biri? Nta gihe urategekwa kugira imyitwarire runaka ihabanye n’umutimanama wawe, ukabikora ariko ugasigarana gushengurwa mwo imbere muri wowe? Niba igisubizo ari yego, aho niho nita kubaho “UBOSHYE”
Mu muco nyarwanda rero ho hiyongeraho n’ikindi cya “barandeba bate?” aho rimwe na rimwe twanga gufata ibyemezo runaka kandi twumva neza muri twe ko aribyo bikwiriye, ariko tukabitsinzika muri twe kubwo gutinya uko umuryango, inshuti, n’abandi tubana babifata. Tukemera kubana n’ikinyoma muri twe, tukagiha isura y’ukuri nkana, ngo tutagaragara nabi muri Sosiyeti. Aha bikatuganisha ku kindi kibazo cy’ingenzi aricyo “ Ubuzima bwiza ni ububaweho gute?” nkuko buri wese agira umunsi we wo kuvuka, akagira aho avukira, akagira abamubyara, akagira n’isura imana yamwihereye, ni nako agira umutimanama we bwite, akagira n’ubwisanzure mu gufata ibyemezo bye bwite kandi biganisha mu kumufasha kubaho neza no kubana n’abandi neza, akazagira n’umunsi we wo gupfa, atazi kandi adashobora no guhindura.
Iyo rero ubutegetsi bw’igitugu bukoresheje za nzira twababwiye kugira ngo bukuze muri mwe bya byiyumviro by’UBWOBA, buba bugamije kugira ngo ibyemezo byanyu byose bizagengwe na bwa BWOBA, bityo mukomeze kubaho “MUBOSHYWE “ , bityo bwa burenganzira, umutimanama n’ubushobozi Imana yabahaye bwo gufata ibyemezo bigenga ubuzima bwanyu, mu kaba murabwambuwe.
Ibaze rero uti “ umuntu unyambura ububasha nahawe n’imana niwe nkwiye gukurikira?”
Niba igisubizo kuri iki kibazo ari ‘OYA” ni intambwe ya mbere ikuganisha mu gutsinda bwa “BWOBA” no KWIBOHORA nyakuri. Kandi uzirikane wa mugani uvuga ngo “agati kateretswe ni Imana, ntigahuhwa n’umuyaga”
Nasoza rero mvuga nti “Koresha umutimanama wawe, wumve impanda iguhamagarira kujya mu ruhande rw’Ukuri, kwanga akarengane, no kwimakaza ubutabera, maze wiyambure ubwoba, udusange tubohore urwatubyaye” Nguko uko tuzasiga inkuru nziza I musozi.
Imana Ibahe umugisha.
No Comments Yet
Laisser un commentaire
Vous devez être connecté·e pour rédiger un commentaire.


text:
Job Batatu ni umuhanzi ubarizwa mu itorero Inkuru Nziza mu mujyi. Igitaramo 'Nyuzuza Mwami live concert' cyateguwe na Job Batatu, cyabereye mu mujyi ku Itorero Inkuru Nziza kitabirwa n'abantu benshi dore ko urusengero rwari rwuzuye. Job Batatu yabwiye Inyarwanda.com ko ashimira Imana yabanye nawe mu gitaramo abakitabiriye bakagira ibihe bidasanzwe mu kuramya no guhimbaza Imana.
Job Batatu aririmbira abari mu gitaramo cye
Bosco Nshuti, Serge Iyamuremye n'itsinda The Power of Cross bahembuye imitima ya benshi binyuze mu ndirimbo zabo zitandukanye. Job Batatu ubwo yari ageze kuri stage, abakunzi b'ibihangano bye n'abandi bari muri iki gitaramo bamwishimiye cyane nawe abaririmbira indirimbo ze zikubiye kuri album ye ya mbere yamuritswe muri icyo gitaramo kitazibagirana mu mateka ye. Muri iki gitaramo, Job Batatu yagize umugisha wo kubana na papa we Rev Pastor Kanyamahanga Bernard Shabatrois wari waje kureba urweg umuhungu we agezeho mu muziki.
Job Batatu yishimiwe cyane muri iki gitaramo
Ev Mutabaruka Fulgence ni we wayoboye iki gitaramo
Job Batatu kuri stage
Bahagiriye ibihe byiza cyane
Ev Fulgence Mutabaruka na Job Batatu bafatanije guceza umuziki
Ev Mutabaruka yashimiye cyane Job Batatu
Rev Pastor Kanyamahanga Bernard Shabatrois, papa wa Job Batatu
Itsinda The Power of the cross mu gitaramo cya Job Batatu
Bosco Nshuti yaririmbye mu gitaramo cya Job Batatu
Umuntu wafashijwe cyane uramureba ukamwibwira
Abacuranzi bafashije Job Batatu gucuranga umuziki w'umwimerere
Hari abantu batari bacye
Ev Mutabaruka Fulgence na Job Batatu
Job Batatu hamwe na Serge Iyamuremye
Job Batatu, Arsene Tuyi, Serge Iyamuremye na Nick Nicole
KANDA HANO UREBE"ISHIMWE" YA BATATU JOB


text:
(bakwa inka, amatungo, amasuka, amafaranga; abatabifite bagatenda)
Iyo igeze aho, baherako bakayirasa, ikiremve bakakirya, yaba ikamwa bakayikama, bakayinywa amata, ngo ejo batazavaho bibagirwa bakayikamira undi batari bayinywa, ngo kirazira. Umuntu wakoye inka, hanyuma agapfusha sekuru cyangwa nyirabukwe, iyo bagiye kumwerera, batumira amata ya ya nka, ngo na yo ize kwera, kuko iyo nka batayizanye ngo amata yayo acundwe mu yandi y'ubwere, ngo baca ukubiri na yo, nta muntu w'aho, ari se, ari umwana, wayinywa amata, ngo bahumana; naho iyo yereye hamwe n'andi, barayinywa ntakizira.
Abandi b'abatunzi cyane, bazana inyana ebyiri, ishashi n'intoya. Bagahitamo inkuru, intoya igasubirayo, ikazagaruka iherekeje umugeni.
Inyana bajya gukwa, barayicanira, iyo igeze iwabo w'umukobwa, musaza w'umukobwa azana icyansi akayikama agapfuriramo ubwoya, ngo ni amata, agahereza se w'umukobwa. Birumvikana ko mu by'ukuri, nta mata iyo nka iba ifite, ariko biba ari ukurangiza uwo muhango wo kuzaba imbyeyi.
Uje gusaba, yicara mu mfuruka yo haruguru, usabwa umugeni akicara mu mfuruka yo hepfo, abandi bazanye n'usaba babicaza mu muryango no mu rugo. Iyo usaba ageze aho aje nijoro, yicarana na nyir'urugo mu kirambi, abandi bazanye na we, ntibarenge inkingi ya mbonabihita, babicaza mu muryango.
Mu batunzi, ni inka ijya gutebutsa, ikagenda yitwa n'inkwano. Abatebutsa barayijyana bagera hafi y'urugo bagatuma bakabitegura, bagasasa ibirago; byarangira bakabahamagara, abagore n'abakobwa bari aho bakabasanganiza impundu. Bagahabwa inzoga nyinshi; nuko usaba ati: "Maze iminsi, mwarabajije, none nimumbwire niba munyima munyime, niba mumpa mumpe ". Nyir'urugo ari we nyir'umukobwa ati: " Nakubwiye ko nzabaza abavandimwe n'inshuti, none barampakaniye ngo nta cyo twigeze dupfa, umugeni ni uwawe nta handi tuzamushyingira; icyakora ni muto, ntarakura wigira ubwira ". Usaba ati: "Urampemukiye, kandi ari byo twari twarasezeranye, n'inzoga zirahiye, nararangije, none se ko wari wambwiye ko uzabaririza, aho none nta cyaha nzira ? " Unsezerere ahubwo. Nyir'umukobwa ati: " Genda umare iminsi umunani ". Usaba ati: "Sinarindira iminsi umunani, ni ukunyangiriza, inzoga zahiye, natoye abakwe ibyanjye nabirangije, ntegeka cyangwa unsezerere njye ahandi ". Nuko se w'umukobwa ati:" Noneho jya gushaka inkwi ejobundi nzagushyingira, ejo uzanyoherereza inzoga ya nyina w'umwana y'ikizeneko ". Usaba agataha akajya kwitegura; bukeye akohereza inzoga y'ikizeneko. Nyir'umukobwa akabatumaho ati: "Ndabashyingira iri joro ".
Abandi babanza kuvugana umunsi wo gutebutsa; mu gitondo bakohereza inzoga zo kwirirwa banywa ngo n'iyo kuvuga ko ejo batazanywa amazi. Nimugoroba bakajyana inzoga eshatu, bakazinywa; mu gicuku bakaza gutongana, bakabwirana amagambo mabi cyane, bagaterana ibishirira; bakishima ngo bashyingiye abagabo bazabarwanaho. Mu gitondo bakababwira igihe bazabashyingirira.
Gukwa no gutebutsa iyo birangiye, babaza igihe cyo gushyingira, bakakivuga. Iyo igihe kigiye kugera, bahura amasaka, bagasya bagasabika, bagasembura, bagashigisha, bagatora n'abaherekeza babyitayeho. Baraye bari bushyingire bakiboneza bose, iwabo w'umuhungu n'iwabo w'umukobwa. Mu gitondo cya kare kare, bakohereza inzoga ya nyina mu ntango ngo n'iy'icyimutso cyangwa iy'ikizeneko. Ujyanye iyo nzoga ya nyina w'umukobwa, ntawe baramukanya, kandi ntataha iwe, ngo adatanga umukwe kwegerana n'umugore ngo akaba amwiciye ibyara. Iyo nzoga ni yo ihagurutsa umukobwa, ndetse ngo baranyurana. Mu gihe bahagurutsa umugeni, bajya kumwambika, batumiza inzoga y'urwambikiro. Uzanye inzoga y'icyimutso ati: " ngo ni ubwa none". Bati: " Ubukwe ni ubw'ejobundi nta bukwe budasibira. "
Igihe bazirikana ko isaba rirangiye ndetse n'inkwano zatanzwe, baritegura bakubaka inzu, ikabumbirwa, igakingwamo insika. Nuko bakenga bagashigisha inzoga, zamara gushya, bakajya gutebutsa.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Agasimba kazwi ku izina inyenzi (cafard) imyitwarire yako isa neza neza nkiyo ikiremwa muntu kigira iyo gihuye nako gasimba.
Uti bimeze gute? Iyo inyenzi ihuye cyangwa ikoze ku muntu reka abe ariko tubyita akogasimba gahita kajya kwiherera kakihanagura kakikuraho umwana kuko kuri ko gukora ku kiremwa muntu bituma gahumana cyangwa kandura ibi bigasa neza neza nkuko bamwe cyangwa benshi muri twe babigenza iyo bakoze ku muntu.
Inyenzi igira imyanya isa na antene ituma ishobora kumvira kure amajwi ibi bigatuma ishobora kwirinda icyahungabanya ubuzima bwayo .Ibi bigaragazwa n’igikoresho bita aspirateur ,iyo ushyize aspirateur inyuma y ‘inyenzi yumva urusaku hanyuma igahunga isubira inyuma ikagwa muri ya aspirateur!
Agashya utazi ku gasimba kitwa inyenzi
Labels: inyamanswa, inyenzi


text:
Umuhanzi Kizito Mihigo umaze iminsi micye afunguwe ku bw’imbabazi za Perezida Paul Kagame, yatangaje ko yafunzwe mu mwaka wa 2014 amaze kubona umukunzi yabonaga ko yamubera umugore, akanashimangira ko iyo adafungwa wenda ubu aba yararongoye ndetse wenda bakaba baranamaze kubyara, gusa ngo n’ubundi gushaka umugore ni kimwe mu byo atekerezaho cyane ko azakora mu gihe cya vuba
Kuri uyu wa Kane tariki 20 Nzeri 2018, nibwo Kizito Mihigo yatangarije Ijwi ry’Amerika mu kiganiro Murisanga, byinshi ku buzima yabayemo muri gereza ndetse n’imigambi ye nyuma yo gufungurwa ku bw’imbabazi za Perezida Kagame. Mu byo yagarutseho, uyu muhanzi yavuze ko yafunzwe amaze kubona umukunzi bendaga kurushinga bityo akaba ashaka gusubukura uwo mugambi we.
Kizito Mihigo ati: "Murabona ndi umusore ufite imyaka 37, nafunzwe mfite imyaka 33, ubu wenda wasanga iyo ntafungwa mba nararongoye mfite n’abana. Ariko birumvikana nyine narakererewe, icyo nzagerageza rero kugirango nsiganwe n’uko gukererwa, ni ukugenda ngerageza kubana n’abantu neza wenda Imana vuba aha izamfasha mpure n’umuntu wa ngombwa ndebe ko nanjye nashinga urugo. Cyane cyane iyo bavuze gukererwa ku buzima bwite bwanjye ni icyo ntekereza kuko nari ntangiye kubitekereza igihe nafungwaga"
Kizito Mihigo akomeza agira ati: "Ubundi mfungwa, abanyamakuru bakundaga bati ariko Kizito ko utatwereka umukunzi wawe? Kandi koko ntawe nari nakabona, nari ngishakisha, mu by’ukuri njye nagize igihe gikomeye cyane mvuye i Burayi, muzi ko nize mu Burayi nkanahakora igihe gito, noneho nkaza gutaha mu Rwanda. Ntashye mu Rwanda rero nagize success (ibihe byiza byo gutera imbere) mu gihe gito, noneho ngira abantu bavuga ko bankunda benshi, kuburyo byarangoye guhita mfata icyemezo cyo kumenya umuntu unkunda by’ukuri cyangwa nanjye uwo nahitamo kugirango tubane, noneho nkajya nirirwa mbwira abanyamakuru nti ntabwo araboneka... ariko nza kumva nanjye numva birarambiranye"
Kizito Mihigo wafunzwe muri 2014, ngo icyo gihe nibwo yari amaze kubona umukunzi yabonaga ko bashobora kubana ndetse yari yatangiye kubibwira abanyamakuru ariko aza gufungwa bimera nk’aho inzozi yari afite icyo gihe zicitsemo kabiri.
Kizito ati: "Noneho muri Mata 2014, nari maze guhura n’umuntu numva rwose nishimiye kuburyo n’abanyamakuru bamwe ba hano mu Rwanda nari namaze kubibabwira nti uwo muntu arahari ariko sindageza igihe cyo kumubabwira kuko sindabivugana na we, noneho mu gihe nkiri muri ibyo mba ndafunzwe. Ibyo rero ni nk’inzozi zaciwemo kabiri kuburyo muri iyi minsi numva... Kandi noneho nageze muri gereza nsanga burya ni ikintu umuntu agomba gutekerezaho, kuko umuntu ashobora gufungwa burundu, ugafungwa burundu mwana usize, nta mugore; mbese ibyo mu Kinyarwanda bita guhambanwa ikara, ugasanga rwose ugiye ntacyo usize, nta n’umuntu usize ugukomokaho, njye rwose nasanze ari ibintu byababa bibabaje. Ugasanga umuntu afunzwe imyaka 20, akazavamo ari umusaza yarataye icyo gihe cyose."
Kizito ariko ashimangira ko ibyo guhitamo uwo muzarushinga bigorana cyane iyo uri umuhanzi w’icyamamare kubera umubare munini w’ababa bakubwira ko bagukunda kandi bitoroshye kumenya ukuri kubarimo.
Aha yagize ati: "Umurimo wacu ugushyira imbere y’abantu benshi, urakumurika cyane kuburyo n’abantu bahora badukurura buri umwe akurura yishyira baba benshi cyane, kuburyo kubicunga biragora... Hari ibyo abantu bashobora kugukoresha utabiteganyije, ibyo rero birinjira bikagera no muri uwo mushinga wo guhitamo uwo muzashakana, ugasanga wenda bitwaye igihe kurusha abandi kuko usanga abantu bose bakubwira ko bagukunda ariko ukibaza niba ari byo koko, niba ari ukugukunda cyangwa ari ukugufana, cyangwa niba ari no kugushakamo inyungu nabyo bibaho..."
UMVA HANO IBINTU BYOSE KIZITO MIHIGO YATANGAJE:


text:
Action Aid yatangiye gukorera mu Rwanda mu 1982 icyo gihe yibandaga mu kurengera umwana ariko nyuma babona ko ari byiza kwita ku bibazo biri muri sosiyete muri rusange kuko byabuzaga umwana iterambere yifurizwaga.
Mu myaka 35 ishize yibanda ku burezi, iterambere ry’icyaro, imibereho myiza, ubuzima, kubaka amahoro, imiyoborere myiza n’ibindi; ibyo bikorwa byageze ku bagenerwabikorwa ibihumbi 35, harimo abagore ibihumbi 22 n’abagabo ibihumbi 13.
Mu kiganiro n’abanyamakuru cyagarutse ku bikorwa by’uyu muryango mu myaka 35 ishize, Umuyobozi wayo mukuru, Uwamariya Irene Josephine, yatangaje ko nubwo bigoye kuvuga ikigereranyo ku ijana (percentage) ibikorwa byabo byakozweho, ubuzima bw’umugore mu turere bagiye bakoreramo bwahindutse
Ati “Ntabwo ku bijyanye n’imibereho y’abaturage twavuga ngo twageze ku kigero iki n’iki ku ijana kuko kubibara biragoye, ariko niba umugore wararaga ku muhanda yariyubakiye, afite amatungo, abana baragiye ku mashuri, ni iki kindi twavuga ngo ntitwagezeho?”
Yavuze ko icyo yishimira cyane ari uburyo abagore bari mu nzego zifata ibyemezo ndetse ko bakirigita ifaranga, abagabo batakibona ko umugore ari uwo gusabiriza.
Ati “Umugore yavuye ku rwego rwo gusabiriza, aho umugabo yangaga kumutega amatwi yumva ko agiye kumubwira ibibazo gusa, ubu umugore wa none, agira uruhare mu iterambere ry’urugo, yinjiza amafaranga binyuze mu buhinzi cyangwa ubucuruzi kandi yifitiye icyizere.”
Muri iyi myaka, uyu muryango wafashije amakoperative 345 akora imirimo itandukanye aho bayongereye ubushobozi mu buryo bw’amafaranga ndetse n’imiyoborere myiza yayo.
Mu buhinzi watanze imbuto z’indobanure toni 2790 ndetse n’inyongeramusaruro toni 17,240. Mu bworozi hatanzwe inka 237,000, ingurube 26,768, ihene 20,073 n’intama 1800.
Mu burezi Action Aid yubatse ibigo 12 mbonezamikurire by’abana bato, ibyumba by’amashuri 5,320, ibibuga by’imikino 102 ndetse n’ubwiherero 306 bw’abakobwa n’abahungu, hubatswe n’ibyumba by’abakobwa 52 ku mashuri ngo be guhagarika amasomo kubera imihango yabatunguraga.
Mu mibereho myiza hubatswe ibigo bitatu by’urubyiruko ngo babone aho kwidagadurira no guhuriza ibikorwa byabo bwo kwiteza imbere.
Ikiganiro n’abanyamakuru cyari cyanitabiriwe n’abayobozi 20 ba Action Aid mu bihugu bya Afurika, bagaragaje ko nabo bishimira ibikorwa ishami ryo mu Rwanda ryagezeho.
Nalucha Ziba uyobora Action Aid muri Zambia ati “Urebye inaha urwego rw’abagore mu kugira uburenganzira ku mitungo ruri hejuru, twebwe nubwo ntafite imibare ariko biri hasi cyane.”
Umuryango Action Aid wageze mu Rwanda mu 1982 nyuma y’imyaka icumi wari umaze ushinzwe mu Bwongereza.


text:
IMIBEREHO IKWIRIYE ABAKRISTO
Jya witoza imico ya gikristo—Ukwizera
IMPAMVU ARI IBY’INGENZI:
Tugomba kugira ukwizera kugira ngo dushimishe Imana.—Hb 11:6
Kwizera amasezerano y’Imana bidufasha kwihanganira ibigeragezo.—1Pt 1:6, 7
Kubura ukwizera bishobora gutuma umuntu akora icyaha.—Hb 3:12, 13
UKO WABIGERAHO:
Jya usenga Yehova umusaba kukongerera ukwizera.—Lk 11:9, 13; Gl 5:22
Jya usoma Ijambo ry’Imana kandi uritekerezeho.—Rm 10:17; 1Tm 4:15
Jya wifatanya buri gihe n’abo muhuje ukwizera.—Rm 1:11, 12
MUREBE VIDEWO IVUGA NGO JYA USHAKA ICYATUMA UKOMEZA KUBA INDAHEMUKA—UKWIZERA, MAZE MUSUBIZE IBIBAZO BIKURIKIRA:


text:
Ntituzagira icyo dukena nitwubaha icyo Imana idutegeka
“Kandi arababaza ati “Ubwo nabatumaga mudafite impago, cyangwa imvumba cyangwa inkweto, mbese hari icyo mwakennye?” Baramusubiza bati “Nta cyo.”(Luka 22:35)
Mu butumwa bwiza bwa Luka22:35 tuhasanga Umwami Yesu aganira n’abigishwa be. Uyu murongo, Yesu yarari kwibutsa abigishwa be ibyabaye igihe yabategekaga kutagira icyo bajyana , n’ibyabaye igihe bamwubahaga kakamwumvira.
Yesu yohereje abigishwa be gukora umurimo wo kwigisha ubwami bw’Imana no gukiza abarwayi. Yabasabye kutagira ikintu bajyana . Ntibasabwe kujyana ubutunzi, imifuka y’amafaranga, imyenda y’igiciro cyangwa ikindi kintu cyose batekereza ko bazakenera.
Luka 9:1-3 hatubwirako ubwambere yatanze iryo tegeko ku bigishwa be cumi na babiri:
“Ahamagara abigishwa be cumi na babiri arabateranya, abaha ubushobozi n’ubutware bwo gutegeka abadayimoni bose no gukiza indwara. Abatuma kubwiriza abantu iby’ubwami bw’Imana no gukiza abarwayi, ati “Ntimujyane ikintu cy’urugendo, ari inkoni cyangwa imvumba, cyangwa umutsima cyangwa ifeza, kandi ntimujyane amakanzu abiri.”
Iyo dusomye nanone muri Luka10:1-4 tuhasanga nanone abitegeka abantu 70 bamukurikiye:
“Hanyuma y’ibyo Umwami Yesu atoranya abandi mirongo irindwi, atuma babiri babiri ngo bamubanzirize, bajye mu midugudu yose n’aho yendaga kujya hose. Arababwira ati “Ibisarurwa ni byinshi ariko abasaruzi ni bake, nuko mwinginge nyir’ibisarurwa ngo yohereze abasaruzi mu bisarurwa bye. Nimugende, dore mbatumye mumeze nk’abana b’intama hagati y’amasega. Ntimujyane uruhago rurimo ifeza, cyangwa imvumba, cyangwa inkweto, kandi ntimugire uwo muramutsa muri mu nzira.”
Ese ibi bitwigisha iki ?
Igihe Imana idutegetse, dukwiye kuyumvira: Umwami Yesu yahaye abamukuriyiye amategeko ko kutagira ibyo bajyana mu butumwa mu bihe bibiri bitandukanye. Abigishwa be barumviye kugirango bashobore gukora icyo yashakaga ko bakora, bagombaga kumwumvira bakamwubaha.
Yesu yababwiye kutagira icyo bajyana ngo bibe aribyo bashyiraho umutima bityo bikaba byabibagiza ibyo bagiye gukora . Barumviye bajya mu murimo, bigisha ubutumwa bwiza, bakiza abarwayi kandi ntacyo bakennye.
Igihe twumviye itegeko ry’Imana, tubona umusaruro: Igihe abigishwa bumviraga itegeko Kristo yari abahaye, ntacyo babuze. Bubashye itegeko rye ryabasabaga kutagira ikindi kintu bajyana ari amafaranga, imyenda … kandi ntacyo bakennye. Babonye umwanya uhagije wo kwigisha ubutumwa bwiza no gukiza abarwayi babishyizeho umutima.
Kubaha itegeko rya Kristo bizadufasha kubona umusaruro atwifuzaho.
Ntidukwiye kwiringira iby’isi bishira, ahubwo dushyire ibyiringiro ku Mana: Luka 22:36-38 hatubwira ko Yesu yabasabye kujyana ibyo bari bafite byose. Yabasabyeko badakwiye kwiringira ubukungu bw’isi, no guhangayikishwa n’aho bakura ubutunzi no kutita ku mitungo y’isi niba bashaka kumwubaha. Muyandi magambo, ijambo rye riratwigisha ko tudakwiye kwemerera ibyifuzo byacu ngo bimwimure: Ibizadutunga , aho tuzaba, ibyo tuzambara,n’ibindi.
Dukwiye guhanga amaso Yesu, tukumvira ibyo adutegeka igihe cyose kuko ari byo bibyara inyungu zihoraho ziruta izo mu isi zishira.
Sophie @agakiza.org


text:
umwanzuro w’abunzi wabaye itegeko
Ese umwanzuro w’abunzi wabaye itegeko,uteyeho cash mpuruza ,uwatsinzwe akanga kuwushyira mu bikorwa ,ashobora gukuriiranwaho icyaha cyo kwanga gushyira mu bikorwa ibyemezo by’inkiko nk’uko biteganywa mu ngingo ya 589CP?
Ese uriya mwanzuro uteweho cash mpuruza uba ubaye icyemezo cy’urukiko cyangwa n’icyemezo kiri addiministrative ?
2 Responses to umwanzuro w’abunzi wabaye itegeko
-
emmanuel ntihemukaNovember 30, 2017 at 09:24
Iki ni ikibazo kigoye cyane kubera imiterere y’Umwanzuro w’abunzi kuko ufuta natures ebyiri(nk”uko njye mbitekereza) n’ubwo nabyo ntacyo amategeko abivugaho.
1. Ingingo ya 22 y’ITEGEKO No37/2016 RYO KU WA 08/09/2016 RIGENA IMITUNGANYIRIZE, IFASI, UBUBASHA N’IMIKORERE BYA KOMITE Y’ABUNZI ivuga ko “Umwanzuro wafashwe na Komite y’Abunzi ukemerwa n’abafitanye ikibazo ufatwa kuri bo nk’amasezerano bumvikanyeho, ariko ntushobora kwitwazwa ku bandi bantu batarebwa n’icyo kibazo”. Mu cyongereza amasezerano babyise “agreement”, njye mbona hano byari kumvikana neza iyo babyita “Transaction” kuko ubusanzwe agreement ntiwayijyana mu Rukiko ngo ruyatereho Cash mpuruza hataba urubanza mu mizi n’ubwo ntirengagije ko habaho amasezerano ashobora kurangizwa bitagombeye urubanza niba aribyo abayagiranye bumvikanyeho(voie paree).
2. Itegeko ry’abunzi ntiryigeze riteganya nature y’umwanzuro ababuranyi bagize ingingo batumvikanaho, wenda ibi byatewe n’uko abakoze iri tegeko batekereje ko utanyuzwe agomba kugana inkiko cyangwa atabikora bigafatwa ko yemeye umwanzuro nyuma.
Dufashe rero ko umwanzuro w’abunzi ari transaction kandi koko niyo nature yawo yonyine ishoboka nk’uko ingingo ya 583 ya CCL.III isobanura ko “La transaction est un contrat par lequel les parties terminent une contestation née, ou préviennent une contestation à naître. Ce contrat doit être rédigé par écrit”, byaba bikuyeho possibility yo kuwuhwanya n’urubanza rwaciwe n’Urukiko ndetse n’icyemezo cy’ubutegetsi.
Ikibazo gusa kiri hano ni uko Transaction idateganyijwe nk’imwe mu nyandikompesha(titres executoires) ziteganyijwe na CPCCSA(ingingo ya 198) zishobora kurangizwa mu buryo bumwe nk’ibyemezo by’inkiko. Icyakora ingingo ya 591 ya CCL.III ivuga ko “Les transactions ont, entre les parties, l’autorité de la chose jugée en dernier ressort”, ibi bishatse kuvuga ko CPCCSA yibagiwe kuyongeramo, ibi bikaba nanjye bintera gutekereza uko Inkiko zibigenza (niba hari uzi iyo cas yanyinsangiza) cyangwa zabigenza haramutse hagize usaba Urukiko kumuterera kashe mpuruza ku masezerano yo kwikiranura(transaction) cyangwa se niba muri pratique bisaba byanze bikunze kuregera urukiko rugaca urubanza ku bikubiye muri bene ayo masezerano cyangwa se rukemeza ko ariyo agomba gushyirwa mu bikorwa ku gahato.
Nagiye muri izi details zose kugira ngo nibura habeho gutekereza kurushaho kucyo ari cyo umwanzuro w’Abunzi. Naho nsubiye ku kibazo cyo kumenya niba uwanze kuwushyira mu bikorwa yabihanirwa nk’uko biteganyijwe mu ngingo ya 589 ya CP, nje numva bitashoboka kubera impamvu zikurikira:
1. Nasanze Umwanzuro w’Abunzi ari transaction aho kuba urubanza kabone n’igihe waba uteyeho kashe mpuruza ukomeza kuba transaction kuko nayo igira autorite de la chose jugee.
2. Hariho izindi nyinshi zifite imimerere y’inyandikompesha (zemerewe guterwaho Kashempuruza) zitari imanza(art.198 ya CPCCSA), umwanzuro w’abunzi nawo nkaba nawushyira mu rwego rumwe na zo, ndetse nigeze kuvuga ko nsanga nawo wiribagiranye ntushyirwe ku rutonde rwa bene izo nyandiko kandi byari bikwiye. Ibi bishatse kuvuga ko guhanira umuntu kwanga gushyira mu bikorwa umwanzuro w’abunzi bibaye byashoboka byahita binareba n’uwanze gushyira mu bikorwa amasezerano arimo clause ya voie paree n’inyandiko z’amasezerano yerekeranye n’amasoko ya Leta mu gihe nyamara zo zishyirwaho umukono n’Urwego rw’Ubutegetsi(Registrar General muri RDB).
3. Mu manza mpanabyaha, interpretation ihora ari restrictive, nkumva rero kubw’ibyo Umwanzuro w’abunzi utafatwa nk’urubanza kuko iyi ngingo ya 589 ivuga ko “Umuntu wese watsinzwe urubanza rugeze igihe cyo kurangizwa udashyira mu bikorwa icyemezo cy’urukiko(…)”, ibi bigaragaza ko igaruka gusa ku byemezo by’inkiko kandi Abunzi si Urukiko.
Ibihe byiza.
-
ndereyimanavApril 26, 2018 at 08:32
Ingingo ya 589 CP igira iti: “Umuntu wese watsinzwe urubanza rugeze igihe cyo kurangizwa udashyira mu bikorwa icyemezo cy‟urukiko, aba asuzuguye ubucamanza kandi ahanishwa igifungo kuva ku mezi atandatu (6) kugeza ku myaka ibiri.
naho ingingo ya 4 CP yo ikagira iti: ”Amategeko ahana ntashobora gukoreshwa ku buryo butandukira, agomba gufatwa uko ateye.
Inkiko zibujijwe guca imanza ku buryo bugenekereje.”
Kuba ingingo ya 589 ivuga icyemezo cy’urukiko kandi Komite y’abunzi akaba atari urukiko, turamutse tuvuze ko utashyize mu bikorwa umwanzuro w’abunzi ahanwa twaba tugenekereje kandi iyo ngingo ya 4 yavuzwe ivuga ko imanza z’inshinjabyaha zidacibwa ku buryo bugenekereje.
Leave a Reply Cancel reply
You must be logged in to post a comment.


text:
Kubona amakuru yerekeye abantu bafite ubumuga, amatangazo ku bikorwa biteganywa, amaserivisi y’abafatanyabikorwa, ibikubiye mu mishinga yaba iya kera n’iteganyijwe n’abafatanyabikorwa ni ibyo ushobora kugeraho wifashishije urubuga rwa mbere rutangijwe ku mugabane wa Afurika.
Ku wa 7 Gashyantare 2017, i Kigali, Inama y’Igihugu y’abantu bafite ubumuga ifatanyije na JICA, batangije uburyo bwa mbere ku mugabane wa Afurika mu gusakaza amakuru arebana n’abafite ubumuga hakoreshejwe uburyo bwiswe « Resource Map ».
Resource Map ni igikoresho gikoreshwa ku murongo wa murandasi (internet) kugira ngo hatezwe imbere ubuzima busanzwe bw’abantu bafite ubumuga.
Nk’uko bigarukwaho na Emmanuel Ndayisaba, Umunyamabanga Nshingwabikorwa w’Inama y’igihugu y’abantu bafite ubumuga (NCPD), uru rubuga ruzajya rutanga amakuru ku bantu bose arebana n’abafite ubumuga.
Agira ati « NI umwanya kandi wo kumenyekanisha serivisi zihabwa abafite ubumuga n’aho zitangirwa. Abikorera bazabona amakuru n’umwanya wo gutegura ibyo bagenera ndetse na serivisi baha abafite ubumuga. Serivisi zihabwa abafite ubumuga ziraza kujya ziboneka ku buryo bworoshye.»
Tomonori Nagase, wari uhagarariye JICA muri icyo gikorwa yatangaje ko ikoranabuhanga rifasha abafite ubumuga gukora imirimo yabo neza kandi ku buryo bwihuse kandi guhanahana amakuru bizabafasha gukemura ibibazo byabo.
«Uyu mushinga ni uwa mbere dushyize muri Afurika ; u Rwanda nirwo rubaye ku isonga mu kuwushyira mu bikorwa kubera ko rwihuta cyane mu ikoranabuhanga. Uru rubuga ruzaba igikoresho hagati y’abafatanyabikorwa ba NCPD mu guhanahana amakuru ku bafite ubumuga.»
Icyo Nagase yagarutseho n’uko JICA itifuza ko hari umuntu n’umwe usigara inyuma mu iterambere bityo bakaba bashyizeho uburyo bufasha abafite ubumuga n’abafatanyabikorwa ujya basangira amakuru.
Abazakoresha ubu buryo ni abafatanyabikorwa bafasha abantu bafite ubumuga na ba rwiyemezamirimo. Urubuga warugeraho ukoresheje www.resourcemap.rw
Panorama


text:
Ibi byatangajwe kuri uyu wa Kane tariki ya 12 Nyakanga 2018, mu nama yahuje Komisiyo y’Igihugu ishinzwe abana n’Abayobozi b’Uturere tugize Umujyi wa Kigali, yari igamije kurebera hamwe ibibazo byugarije abana.
Komisiyo y’Igihugu ishinzwe abana yagaragarije abayobozi b’uturere tw’Umujyi wa Kigali n’ababungirije bashinzwe imibereho myiza, ko aba bana 44,016 bugarijwe n’ibibazo birimo gutabwa n’ababyeyi, gusambanywa, kubyara imburagihe, kudahabwa uburenganzira bwabo n’ibindi.
Akarere ka Gasabo kaza ku isonga mu kugira umubare munini w’abana bafite ibi bibazo, kuko gafite abagera ku 21.827 barimo abakobwa 10.800; Nyarugenge ikakagwa mu ntege n’abagera ku 11.578 barimo abakobwa 5.750, mu gihe Kicukiro ifite abana 10.611 barimo abakobwa 5.382.
Umuyobozi wa Komisiyo y’Igihugu ishinzwe abana (NCC), Uwera Claudine Kanyamanza, yavuze ko iyi nama ibafasha gushyiraho uburyo buhoraho bwo gukemura ibibazo abana bahura nabyo.
Yagize ati “Icyo twiteze muri iyi nama ni ugushyiraho uburyo buhoraho kandi burambye bwo gukemura ibibazo n’ubwo gukumira mbere y’uko ibibazo bibaho […] Gukumira nibyo byadufasha kurusha guhora dukemura ibibazo bimaze gukomera.”
Abayobozi b’Uturere tw’Umujyi wa Kigali, bo bagaragaje ko bugarijwe n’ikibazo cy’abana bato baza mu mujyi baturutse mu zindi ntara bakajya mu gusabiriza no kuba inzererezi.
Umuyobozi wungirije w’Akarere ka Nyarugenge ushinzwe imibereho myiza y’Abaturage, Jean Marie Vianey Ndayisenga, yavuze ko hari n’ikibazo cy’abana bazanwa mu Mujyi wa Kigali n’ababyeyi babo, ugasanga ni nabo babatoza imico mibi aho kubafasha kuzigirira akamaro.
Yagize ati “Mudufashe turebe uko twakemura iki kibazo cy’abana baza bavuye mu zindi ntara rimwe na rimwe usanga baba bazanywe n’ababyeyi babo, kuko hari n’ababigisha gusabiriza ku buryo iki kibazo kimaze gufata indi ntera.”
Muri iyi nama ntihagaragajwe mu buryo burambuye imibare y’abana nyir’izina baba mu mihanda yo mu Mijyi ya Kigali, gusa hemejwe ko hagiye gushyirwaho uburyo bwo gukumira abaza mu mujyi kandi nta miryango bahafite kuko aribo bahinduka inzererezi.


text:
Mu rwego rwo gukomeza gushishikariza abanyarwanda kwirinda, gukumira no kurwanya ibiyobyabwenge no gushaka ingamba zo kubica burundu, inzego za Leta zirimo Minisiteri y’Ubutegetsi bw’igihugu, iy’ Urubyiruko, iy’Ubuzima na Polisi y’u Rwanda, kuri uyu wa gatatu tariki ya 10 Mutarama 2018 bakomereje ubukangurambaga bwo kwirinda ibiyobyabwenge mu karere ka Rubavu.
Mbere y’uko abayobozi batanga ubutumwa bwabo, habanje kumvwa ubuhamya bwatanzwe n’uwitwa Muhoza Omar wavuye mu biyobyabwenge ndetse na Nikuze Francine ubu ufunze kubera gufatanwa ibiyobyabwenge.
Mu buhamya bwe, Muhoza yavuze ati:”Navukiye mu mujyi wa Kigali nkaba narakoreshaga ibiyobyabwenge kuva nkiri muto, bituma ntiga bitewe n’ikigare nagendagamo cyakoreshaga ibiyobyabwenge, nari umujura nkanakoresha amayeri menshi.”
Yakomeje avuga ati:”Nyuma naje kujyanwa Iwawa marayo imyaka 2, nahavuye narize umwuga w’ububaji, ubu dufite koperative ibaza y’urubyiruko rwavuye Iwawa kandi ubu ni intangarugero.” Yanavuze ati:”Kubera igihe twatakaje igihe twari mu biyobyabwenge, biradusaba kwihuta cyane, nkaba ngira inama urubyiruko kutishora mu biyobyabwenge kuko nta cyiza kirimo, kuko gutangira kubinywa biroroha ariko kubivamo ntibyoroshye.”
Nikuze ufungiye ibiyobyabwenge we yavuze ati:”Nari maze imyaka 4 mbicuruza, nkaba narajyaga kubirangura nkabyogana mu mazi, nyuma nza gufatwa nemera icyaha, ntanga amakuru y’abo twafatanyaga ubu bamwe barafashwe, nkaba nsaba abakibicuruza n’abumva babicuruza kubireka kuko nta nyungu irimo uretse gufatwa ugafungwa.”
Ubu bukangurambaga bwabereye kuri Sitade Umuganda y’akarere ka Rubavu, bwabanjirijwe n’igikorwa cyo kwangiza ibiyobyabwenge birimo ibiro 420 by’urumogi, litiro 1900 z’inzoga zitemewe mu Rwanda zirimo Blue Sky, African Gin na Vodka ndetse na Litiro 30 za Kanyanga byose bifite agaciro ka Miliyoni zirenga 47 z’amafaranga y’u Rwanda. Ibi byose bikaba byarafatiwe mu karere ka Rubavu mu mezi 2 ashize. Mu butumwa bwatanzwe, abayobozi basobanuriraga abaturage ububi bw’Ibiyobyabwenge n’ingaruka ababyishoramo bahura nazo, bakabasaba kubireka no gutanga amakuru y’ababyishoramo.
Mu ijambo rye, Minisitiri w’Ubutegetsi bw’Igihugu Francis Kaboneka yashishikarije abaturage kwirinda no kwitandukanya n’ibiyobyabwenge. Yavuze ati:”Izina ubwaryo rifite icyo icyo rivuga, kuba turi hano ni uko hari umutekano, uwo mutekano n’imbaraga ntibyaboneka abantu barasabitswe n’ibiyobyabwenge.” Yakomeje avuga ati:”Umutungo w’u Rwanda ni abaturage, iterambere ry’igihugu rizagerwaho kubera imbaraga z’abaturage kandi uwanyoye ibiyobyabwenge atekerez agusenya. Ntitwateza igihugu imbere twarabaye imbata z’ibiyobyabwenge.”
Minisitiri Kaboneka yasabye ababyeyi kurinda ko abana bishora mu biyobyabwenge, ahubwo bakabubaka kugirango baziteze imbere bateze n’imbere igihugu. Yanabwiye ababyeyi bacuruza ibiyobyabwenge ati:”Urwo rubyiruko muha ibiyobyabwenge, nibamara kuyoba ubwenge mumenye ko bazasenya ibyo muba mushaka kugeraho kandi arimwe muzaba mubyiteye.” Yabwiye urubyiruko ati:”Turashaka urubyiruko rusobanutse, ruzima, ababakura mu ishuri ngo mujye kuzana ibiyobyabwenge barabashuka, kuko uzafatwa ufungwe, kandi igihano cy’ibiyobyabwenge kigiye kwiyongera, ahubwo aba babashuka nimubagaragaze bafatwe.”
Yasoje akangurira abanyarubavu kurangwa n’isuku haba mu ngo zabo, ho bakorera n’aho bagenda. Minisitiri w’Urubyiruko Rose Mary Mbabazi, yasabye abari aho kwamagana ibyangiza urubyiruko. Yavuze ati:”Ntituzarebera abatwangiriza urubyiruko, ahubwo turashima abatanga amakuru kuko n’abafatwa baba babigizemo uruhare.” Yasabye urubyiruko kwitandukanya n’ibiyobyabwenge, aho yavuze ati:”Rubyiruko, muhisemo icyiza ubuzima bwaba bwiza, turabasaba kwitandukanya n’ibiyobyabwenge n’ababicuruza.”
Minisitiri Mbabazi yasabye ababyeyi gushakira urubyiruko ruri mu biruhuko ibyo rukora rukabihugiraho, kugirango hatagira ababashora mu biyobyabwenge. Umunyamabanga wa Leta muri Minisiteri y’ubuzima Dr Ndimubanzi Patrick, yavuze ko ibiyobyabwenge byica ubuzima, ubwonko n’iterambere ry’igihugu. Yakomeje avuga ati:”Iyo utangiye kunywa ibiyobyabwenge ubitangira wibwira ko ari ikintu gishya wiga, ariko kubireka bikananirana bikagutera indwara cyangwa bigatuma winjira mu zindi ngeso mbi zirimo ubusambanyi bushobora no kuvamo inda zitifuzwa.”
Yabwiye urubyiruko ati:”Rubyiruko, kwirinda biruta kwivuza, kutabitangira niko kubyirinda, ariko n’abo byamaze kugira imbata, twabasaba kugana ibitaro n’ibigo bishinzwe gufasha abasabitswe n’ibiyobyabwenge bakabafasha kugirango bagaruke ku murongo.”
Dr Ndimubanzi yasoje asaba urubyiruko by’umwihariko n’abaturage muri rusange kubyirinda bagakura bafite imbaraga zo gukorera igihugu.
Umuyobozi w’Intara y’’Uburengerazuba Alphonse Munyentwari, yavuze ko mu ngamba zafashwe zo kwirinda ibiyobyabwenge harimo n’ubukangurambaga nk’ubu .
Umuyobozi wa Polisi y’u Rwanda IGP Emmanuel K. Gasana, mu ijambo rye ,yavuze ko mu gihugu hari umutekano, ariko ko ibiyobyabwenge biri mu biwuhungabanya.
Aha yavuze ati:”Mu Rwanda nta kibazo cy’umutekano mucye dufite, ariko ikibazo dufite ni ibiyobyabwenge n’ibisindisha byibasiye urubyiruko rwacu, tukaba tugomba gushyiramo imbaraga no gufata ingamba zo kubikumira no kubirwanya, kuko nta terambere ryagerwaho tugifite urubyiruko rukishora mu biyobyabwenge.”
Yakomeje avuga ati:”Mu Rwanda ntaho duhinga urumogi, kubyirinda rero ni ukurinda imipaka yacu,kandi inzego z’umutekano ntizabyishoboza zonyine, ikaba ariyo mpamvu tuba twaje kubakangurira kubidufashamo.”
IGP Gasana yasabye abaturage gukaza amarondo no gutanga amakuru y’ahaturuka ibiyobyabwenge kugirango bicike mu gihugu. Yasabye abaturage gufasha Polisi y’u Rwanda kurwanya ibindi bibangamira umutekano birimo impanuka zo mu muhanda, Magendu, kwirinda guha abana inzoga, inda ziterwa abana, n’ibindi. Aha yavuze ko kuva mu minsi ishize hatangizwa icyumweru cyahariwe umutekano wo mu muhanda impanuka zo mu muhanda zagabanutseho 30%.
Mbere y’aho, hari habaye inama yahuje abayobozi b’inzego z’ibanze z’akarere ka Rubavu kuva ku mudugudu kugera ku karere, abavuga rikumvikana barimo abarimu n’abanyamadini bari kumwe n’ubuyobozi bw’Intara n’ubwa Polisi, barebera hamwe impamvu zituma hari bamwe mu baturage b’aka karere banywa bakanacuruza ibiyobyabwenge cyane cyane urumogi, inzira zikoreshwa byinjizwa mu gihugu, aho bikunda kwinjirira, abagira uruhare mu kubyinjiza n’amayeri bakoresha, byose bigamije gukumira no kwirinda ibiyobyabwenge.


text:
I Kigali. Korari Gibeyoni igiye kongera kunyeganyeza ikirere mu giterane cy’imbaturamugabo cy’iminsi itatu bari gutegura
Korari Gibeyoni ibarizwa mu itorero rya ADEPR Paruwase ya Nyanza/Kicukiro ku mudugudu wa Murambi, kuri ubu irarimbanije mu myiteguro y’igiterane kidasanzwe cy’iminsi itatu itegura gukorera I Murambi kuva taliki ya17 kugeza 19 Kanama uyu mwaka, kikazanamurikirwamo umuzingo wabo wa kabiri w’indirimbo zihimbaza Imana mu buryo bw’amashusho.
Hari hashize iminsi itari mike iyi korari itumvikana cyane mu itangazamakuru rya gikristo hano mu Rwanda, kuri ubu igarukanye imbaraga zidasanzwe, nyuma y’impinduka zagiye ziyirangwamo, aho yakiriye abaririmbyi batari bake mu bihe byegeranye nyuma y’iminsi mike ikongera kubatakariza rimwe bimukira mu yandi makorari kandi bivugwako bari abahanga. Igenda ry’aba baririmbyi ntiryavuzweho rumwe na benshi mu bakurikiranira hafi ubuzima bw’iyi korari, bamwe bakekagako igiye gusa n’isubira inyuma ku ntambwe ndende bari bamaze gutera mu ruhando rw’amakorari makuru mu itorero rya ADEPR mu Rwanda.
Siko byagenze rero, Korari Gibeyoni yafashe igihe cyo kwiherera yiyemeza kwiyubaka mu buryo bw’umwuka no gutoza abaririmbyi bahari kuruta gutekereza kubaza n’abagenda. Ibi byabaye nyuma y’impinduka nyinshi z’ubuyobozi zakurikiranye, kuri ubu Korari Gibeyoni ikaba ihagaze neza mu murimo, ibi bikaba bishimangirwa n’imyitwarire igenda igaragaza mu biterane bitandukanye itumirwamo hirya no hino, ndetse by’umwihariko ikaba iri gutegura igiterane kizamara iminsi itatu izanamurikiramo album yayo nshya y’amashusho yiswe “Imbaraga zakoze ibyo”.
Korari Gibeyoni mu ivugabutumwa
Gibeyoni barahimbaza bagacinya akadiho
Mu kiganiro agakiza.org twagiranye n’umuyobozi wa korari Gibeyoni bwana Jean Baptist MUDACYAHWA, Ku murongo wa Telephone yadutangarijeko korari ihagaze neza, kuri ubu ikaba igeze kure imyiteguro y’igiterane ndetse anadutangariza bamwe mu batumirwa muri iki giterane.
Yagize ati:”Nibyo koko Korari Gibeyoni tumeze neza turashima Imana ko igikomeje kuduteza intambwe no kudushyigikira mu murimo yaduhaye w’ivugabutumwa, turacyakomeje umugambi wo guhamagara abantu ngo baze kuri Yesu tuzajyane nabo mu Ijuru. Ni byo imyiteguro y’igiterane igeze kure. Tuzagitangira kuwa gatanu taliki ya 15 i saa kumi z’amanywa gikomeze kuwa gatandatu kuva saa cyenda z’amanywa ndetse no kucyumweru nyuma y’amateraniro asanzwe kuva saa saba z’amanywa ari nabwo tuzaba tumurika Album nshya y’indirimbo zihimbaza Imana z’amashusho.”
Bwana J. Baptist Mudacyahwa Umuyobozi wa Korari Gibeyoni
Perezida yakomeje agira ati: “Tuzafatanya guhimbaza Imana na Korari zacu zo ku mudugudu wa Murambi tubarizwaho, nka Korari Amahoro ndetse na Korari Besalel kuko nazo zikora ku mitima y’abatari bake nanjye ndimo. Twatumiye kandi korari HOREB guturuka muri CEP CBE I Gikondo, Korari Ukuboko kw’iburyo guturaka muri ADEPR Gatenga. Ku cyumweru tuzafatanya na korari Amahoro gutuka muri ADEPR Remera. Tuzabana n’abavugabutumwa batandukanye muri iyi minsi itatu, nka Ev. Nshizirungu n’abandi batandukanye basigiwe uwo murimo.”
Korari Besalel ADEPR MURAMBI izafatanya na korari babana ku mudugudu
Korari HOREB CEP CBE
Korari Ukubuko kw’iburyo izataramana na Gibeyoni
Korari Amahoro ADEPR REMERA Izafatanya na Gibeyoni.
Korari Gibeyoni yatangiye umurimo w’Imana mu myaka isaga 20 ishize, itangira ari korari y’urubyiruko iza guhabwa izina yitwa UMUNEZERO aho yamenyekanye cyane mu ndirimbo nziza zihimbaza Imana zo ku muzingo wabo wa mbere cyane nk’indirimbo "KU BIRINDIRO". Nyuma yaje guhindurirwa izina yitwa GIBEYONI.
Kuri ubu ikaba igizwe n’abaririmbyi b’ingeri zose, Abasore, inkumi, ababyeyi n’abagabo bakuze ndetse n’abasheshe akanguhe.
KANDA HANO UKURIKIRE INDIRIMBO "KU BIRINDIRO" YA KORARI GIBEYONI
https://youtu.be/FE2HoQERj2U?t=2s
Komeza ubane natwe Yesu aguhe umugisha!


text:
Kuri uyu wa gatanu, tariki ya 21/09/2018, Guverineri w’Intara y’Iburasirazuba, Bwana MUFULUKYE Fred, yatangije ku mugaragaro umwiherero w’ubuyobozi bw’Akarere ka Ngoma. Uyu mwiherero uhuje abagize Komite Nyobozi y’akarere, Abagize Inama Njyanama y’akarere, Biro y'Ihuriro ry'abafatanyabikorwa (JADF), Biro y'Urugaga rw'abikorera (PSF), Abayobozi b’Imirenge, Abayobozi b’amashami ku karere, watangiye kuri uyu wa kane tariki ya 20/09/2018 ukaba uteganyijwe gusozwa ku cyumweru tariki ya 23/09/2018. Intego nyamukuru y’umwiherero akaba ari ukwisuzuma, kwinegura no gufatira hamwe ingamba zatuma Akarere ka Ngoma kesa imihigo neza muri uyu mwaka wa 2018-2019.
Afungura uyu mwiherero, Guverineri MUFULUKYE Fred yavuze ko uyu mwiherero wari ngombwa cyane kuko Akarere ka Ngoma muri iyi myaka ishije katesheje neza imihigo. Akaba yasabye abari mu mwiherero kureba ku buryo bwimbitse impamvu z’uko gutsindwa. Yabasabye abari mu mwiherero kwisanzura, bagasasa inzobe kugira ngo hafatwe imyanzuro itanga icyerekezo nyacyo. Mu byo yashimangiye cyane yasabye ko inzego z’Akarere ka Ngoma zikorera hamwe kuko kudakorera hamwe bitera icyuho n’intege nke. Komite Nyobozi, Inama Njyanama, Urwego rw’Abafatanyabikorwa(JADF), Urugaga rw’Abikorera(PSF), bose basabwe gushyira hamwe. Yashimangiye ariko ko Akarere ka Ngoma, hari imbaraga gafite mu masibo, ku buryo akoreshejwe neza yaba umusemburo w’impinduka mu mibereho y’abaturage.
Muri uyu mwiherero hakaba hazabamo gusesengura ku buryo bwimbitse Imihigo ya 2018-2019 na za gahunda z’ibikorwa no kureba aho igeze mu gushyirwa mu bikorwa.
SIBOMANA Jean Bosco
PRMCO/Ngoma


text:
Uburyo 3 wakoresha ukagabanya impumuro y’amafi ku ntoki
Iyo umuntu yakoze amafi cyangwa se yakase ibitungu na tungurusumu, asigarana impumuro ku ntoki itari nziza isaba umwanya munini ngo igende. Mu gihe ushaka ko iyo mpumuro igenda vuba dore uburyo bworoshye kandi bwihuse wakura impumuro ya tungurusumu,igitunguru cyangwa amafi mu ntoki zawe :
1. Ukoresheje ikawa : Fata ikawa utarayishyira mu mazi nurangiza uyogeshe mu ntoki nk’isabune bizahita bishira.
2. Fata colgate nurangiza uyisige mu ntoki zawe hanyuma nihashira iminota 5 woge mu ntoki.
3. sigamo indimu nihashira iminota 5 woge mu ntoki bizahita bishiramo.
Twifashije urubuga www.youtube.com
Fille


text:
Umwana w’imyaka 11 yirirwa mu isoko abwiriza abantu bakamuha amafaranga
Umwana w’umuhungu wo mu Karere ka Nyagatare abantu bamwe bamufata nka pasiteri kubera uburyo ababwiriza ijambo ry’Imana bakanyurwa.
Uwo mwana ufite imyaka 11 y’amavuko, ukwiye kuba ari ku ishuri yiga nk’abandi, yirirwa azenguruka mu Mujyi wa Nyagatare akajya mu isoko muri gare n’ahandi hantu hateraniye abantu benshi akabasomera ijambo ry’Imana akanabasengera.
Ubwo Umunyamakuru wa Kigali Today yamusangaga mu isoko ryo mu Mujyi wa Nyagatare, yasanze ashagawe n’abantu bateze amatwi ibyo ababwira.
Yambaye ikositimu ijya gusa n’umweru na bibiliya nto mu ntoki, avuga ijambo ry’Imana adategwa ku buryo hari n’abantu bamusaba ko abasengera.
Iyo arangije kubwiriza abantu no kubasengera bamuha amafaranga. Ku buryo ngo hari igihe atahana amafaranga arenga 4000RWf.
Uwo mwana w’imfura mu muryango w’abana batanu,ntatuye mu Mujyi wa Nyagatare. Aho aturuka, bimusaba gukora urugendo rw’ibirometero birenga 20, agenda yifashishije imodoka na moto akishyura amafaranga y’urugendo arenga 1000RWf.
Ariko ngo ntabwiriza mu Mujyi wa Nyagatare gusa kuko ajya n’ahandi mu dusantere dutandukanye two mu Karere ka Nyagatare.
Ababyeyi b’uwo mwana, basengera mu itorero rya ADEPR, ntibishimira ibyo akora. Bahamya ko yataye ishuri agahitamo kwirirwa abwiriza abantu.
Ibyo kubwiriza ngo yabitangiye ubwo yari ari ku ishuri mu gihembwe cya mbere cy’umwaka w’amashuri wa 2017.
Uwo mwana wigaga mu mwaka wa kane w’amashuri abanza ngo yirirwaga abwiriza Abanyeshuri. Nyuma ngo nibwo yataye ishuri atangira kujya ajya kubwiriza n’abandi baturage.
Shumbusho Benon, se w’uwo mwana avuga ko ibyo umwana we akora ashobora kuba abiterwa n’uburwayi bwo mu mutwe abaganga basanze afite.
Shumbusho avuga ko hashize imyaka itatu umwana we afashwe n’indwara ya Tifoyide (Typhoid) bamuha imiti ariko nyuma y’igihe abonye adakira amujyana mu bitaro bikuru basanga afite ikibazo cy’imitsi yo mu mutwe.
Agira ati “Amaze imiti ya Typhoid, yakomeje kuremba mugejeje muri CHUK umuganga amupimye ambwira ko ari umutsi wo mu rutirigongo uhura n’uwo mu irugu bigatokoza ubwonko.”
Akomeza avuga ko muri Werurwe 2017 ari bwo yajyanye umwana we muri CHUK nabo bamwohereza mu bitaro byitiriwe Umwami Faisal. Agezeyo bamusabye ibihumbi 38RWf kugira ngo bamuvure ariko arayabura bituma ataha atavuwe.
Shumbusho avuga ko bageze mu rugo, amusubije ku ishuri umwana arabyanga akomeza kubwiriza abantu.
Akomeza avuga ko hari igihe amufungirana mu nzu kugira ngo atagenda ariko barumuna be bakamukingurira agahita ajya kubwiriza. Niho ahera asaba ubufasha kugira ngo ajye kuvuza umwana we.
Agira ati “Buriya yamaze kugira ubumuga bwo mu mutwe byararangiye. Abo bamuha amaturo ahubwo iyaba bamfashaga tukamuvuza agakira kuko ibyo akora birandya, bitangiye kunteranya n’abantu bamuhamagara ngo abasengere.”
Bamwe mu baturage babwirijwe n’uwo mwana, baganiriye na Kigali Today bahamya ko uwo mwana afite impano ikomeye kuko ijambo ry’Imana azi kurisobanura bakanyurwa.
Mbabazi Jane, Umukozi w’Akarere ka Nyagatare ushinzwe uburinganire n’iterambere ry’umuryango avuga ko bagiye kuganira n’umuryango w’uwo mwana hakarebwa icyakorwa ngo avuzwe.
Avuga ko abaha uwo mwana amafaranga babireka kuko baba bari kumuhemukira.
Agira ati “Abaha uwo mwana amafaranga ngo ni amaturo barahemuka cyane, ni abagome nibo bamurarura, rwose babicikeho mu gihe dushaka igisubizo.”
Ibitekerezo ( 30 )
umugabo wahanuriye Jerusalem bamwise umusazi Anna asaba umwana ngo yasinze ihira nabandi ubwose ibyobisazi byuwomwana bibabaje nde arakora umurimo w’Imana nayo igakoresha abantu bayo bakamuha amaturo ngo yarasaze abarangije amashuri babura nayo kwiyogoshesha bangana iki mugihugu nibyo koko ntamuhanuzi iwabo uwomwana yakagombye gufashwa gukomeza imuhamagarowe
Ahobwo se reka mbabaze Yesu we yigishoje afite amashuri angahe? nibareke uwo mwana akomeze akore umurimo w’Imana, izi uko izabigenza kereka niba yirirwa arwana arikose niba ari ukuvuga ijambo ry’Imana ntakindi kibi akora baramushakaho iki? inama nabagira nibasenge Imana bayibaze impamvu yabyo .sinumvishije ko nababyeyi be basenga? murakoze Imana ibahe umugisha.
Uwo mwana ahubw’akwiriye guterw’inkunga kugirango akomeze akwirakwize ubutumwabwiza mu banyaRwanda.
MUKURI UWOMWANA ARABABAJE
Ndi mugisha jmv, inyagatare uwo mwana yatoranijwe n’IMANA ubwayo yesu yigishize afite imyaka 12 gusa nawe afite umwuka uva ku MANA mutabona ariko we akawubona ,nshimire sebasaza kandi musuhuze yakoze neza ku MUfasha akajya ahagaragara yazajya kwiga bible college USA.
Njye mumpe nimero zababyeyi buyu mwana
Byose Imana iba izi impamvu,ababyeyi nobafashe umwana ukuntu yabikora byose. Kuvuga ubutumwa no kwiga. Gusa mbona ko Imana ifite inzira nyinshi zo kubwira abayo ibyayo. Abavugabutumwa bakuru bamwe banga kubumva bakabita abatekamutwe. Imana ijye iduha ubwenge n’ubushishozi
uwo mwana imana izamukiza kuko ahumeka ijambo ryayo ryiza rikiza umana ni mukomereze impano nokwiga aziga kuko izimpamvu
bareke umwana yikore umurimo buriwese azabazwa ibye ese barumva kumusi wimeruka uwo mwana azaribuka?nibabumvako ibyo akorara aribibi bamubuze. (murakoze)
Uwo mwana suburwayi nibamureke imana igira inzira nyinshi yanyuramo itabara umuntu kuko nadawidi yatabawe arumwana kdi nawe iwabo bamufataga nkutuzuye nibamureke akorere imana izamutabara kuko niyo yamuhamagaye kdi ntawuzikorera amaboko yarakoreye imana buriya haraho ishaka kumugeza murakoze
uwo mwana niwewe Imana yishimira ahubwo ni bamureke n’impanoye murakoze
Uwo mwana suburwayi nibamureke imana igira inzira nyinshi yanyuramo itabara umuntu kuko nadawidi yatabawe arumwana kdi nawe iwabo bamufataga nkutuzuye nibamureke akorere imana izamutabara kuko niyo yamuhamagaye kdi ntawuzikorera amaboko yarakoreye imana buriya haraho ishaka kumugeza murakoze
None se iyo koti y ubupasitori yayiguriwe nande ahubwo abavyeyi baramushigikiye gusa bisiguye neza kandi n Imana iramushigikiye niba asara naho abasazi bIrwanda ntiboroshe


text:
Ku isi habarurwa abaskuti basaga miliyoni mirongwine, abato n’abakuru mu bitsina byombi, mu bihugu n’intara bisaga 200. Abantu basaga miliyoni 500 babaye abaskuti, muri bo habarurwa abantu bafite imyanya y’ibyubahiro mu nzego zinyuranye z’ubuyobozi no mu byiciro binyuranye by’ubuzima.
Byose byatangiriye ku bana basaga 20 mu ngando ngenzabikorwa mu mwaka wa 1907. Iyo ngando yabaye mu minsi cyenda ya mbere y’ukwezi kwa Kanama 1907, mu kirwa cya Brownsea, hafi y’umujyi wa Poole wo mu ntara ya Dorset, mu gihugu cy’Ubwongereza. Iyi ngando yagenze neza cyane, bibera icyemezo uwari wayiteguye Robert-Baden-Powell ko uburyo bwe bwo kurera urubyiruko bwarushimishaga, ndetse bukagenda neza by’ukuri.
Muri mutarama 1908, Baden-Powell yatangaje icapwa rya mbere ry’igitabo yise “Eclaireurs”. Icyo gitabo cyahise gikundwa cyane, ndetse kuva icyo gihe hamaze kugurishwa ibitabo bisaga miliyoni ijana, bityo rero kikaba kimwe mu bitabo byagurishijwe kurusha ibindi ku isi mu bihe byose. Icyifuzo cyonyine cya Baden-Powell cyari kwerekana ko uburyo bushya bwo kurera urubyiruko bwashoboraga kwifashishwa n’imiryango yita ku rubyiruko yariho icyo gihe, umuryango wa Boys’ Brigade n’umuryango w’Ubumwe bw’urubyiruko rw’Abakristu (l'Union Chrétienne des Jeunes Gens-UCJG). Nyamara yatunguwe no kubona ko urubyiruko rwahise rutangira kwisuganya ubwarwo mu matsinda yaje kubyara umwe mu miryango y’urubyiruko ikomeye cyane ku isi.
Kwamamara kw’igitabo “Scouting for Boys” kwatumye hahita havuka umuryango wafashe izina rya Boy Scouts. Mu 1909 igitabo cya “Scouting for Boys” cyari kimaze guhindurwa mu ndimi eshanu, ndetse ihuriro ry’abaskuti ryabereye i Londoni mu gihugu cy’Ubwongereza ryitabirwa n’abaskuti basaga ibihumbi cumi na kimwe (11,000). Ibiruhuko Baden-Powell yagiriye muri Amerika y’epfo, byatumye igihugu cya Chili kiba kimwe mu bihugu bya mbere, hanze y’Ubwongereza, byagezemo ubuskuti. Mu 1910, Baden-Powell yagendereye Canada na Leta Zunze Ubumwe z’Amerika aho uyu muryango w’abaskuti wari umaze gushinga imizi.
Itangira ry’intambara ya mbere y’isi yose mu 1914 ryari rigiye gutuma umuryango w’Abaskuti urimbuka, ariko urokorwa n’uburyo bwo gukorera mu matsinda mato (amatorero) bwahise bugaragaza akamaro kabwo. Abayobozi b’abaskuti bakuru bamaze kujyanwa ku rugamba, imirimo yabo mu buskuti yakozwe n’abatware b’amatorero. Abaskuti bagize uruhare rukomeye ku rugamba mu gihugu cy’Ubwongereza mu buryo bwinshi bunyuranye; muri ibyo bikorwa bikomeye, twavugamo iby’abaskuti bo ku mazi, bakoze umurimo wo kurinda no kugenzura inkombe z’inyanja, kandi bagahora biteguye gukora ibyo basabwe n’ingabo z’igihugu.
Ingando mpuzamahanga ya mbere y’abaskuti ku rwego rw’isi (Jamboree Scout Mondial) yabaye mu 1920, kandi yari yitabiriwe n’abantu basaga ibihumbi umunani (8.000). Iyi ngando yagaragaje ko urubyiruko rwo mu bihugu bitandukanye rushobora guhura rugasabana kandi rugasangira imyumvire bahuje. Iyi Jamboree yabereye Olympia mu mujyi wa Londoni, nyuma yaho hakozwe izindi jamboree 21, zibera ahantu hatandukanye hirya no hino ku isi.
Muri iyo Jamboree ya mbere habayemo Inama Mpuzamahanga y’Abuskuti, icyo gihe yitwaga "Conférence Internationale du Scoutisme", yari ihuje intumwa z’amashyirahamwe y’abaskuti bahagarariye bihugu 33. Mu 1920 i Londoni mu Bwongereza hashingwa ikigo mpuzamahanga cy’abana b’abaskuti (Bureau Internationl des Boy Scouts), nyuma cyaje kuba Ikigo Mpuzamahanga cy’Ubuskuti ku isi (Bureau Mondial du Scoutisme).
Mu 1922, komite mpuzamahanga ya mbere y’ubuskuti (Comité Mondial du Scoutisme) yatorewe mu Nama mpuzamahanga yabereye i Paris mu Bufaransa, inama yari ihuriwemo n’intumwa z’amashyirahamwe y’Abaskuti bo mu bihugu 31. Icyo gihe mu rwego rw’isi habaruwe Abaskuti basaga miliyoni imwe.
Ubuskuti mu ntangiriro yabwo bwari gahunda y’uburezi bwita ku bana b’abahungu bafite imyaka kuva kuri 11 kugeza ku myaka 18. Nyamara abandi nabo bahise bagaragaza ubushake bwo gutozwa ubu burere. Byatumye mu 1910 Baden-Powell atangiza gahunda y’Abagide. Umugore we Olave basezeranye mu 1912 yabaye Umuyobozi w’Abagide.
Nyuma hashinzwe ishami ry’ibirura (abaruveto) ryita ku bahungu bakiri bato. Ibikorwa by’iri shami byifashishije ibikubiye mu gitabo “Livre de la Jungle” cya Rudyard Kipling. Nyuma haje gushyirwaho ishami ry’abaskuti bakuru (Routiers).
Mu bihe biri hagati y’intambara ya mbere n’iya kabiri y’isi yose, ubuskuti bwakomeje kwaguka no gukwirakwira ku isi uretse gusa mu bihugu byayoborwaga n’ubutegetsi bw’igitugu bwari bwaraciye umuryango w’abaskuti. Ubuskuti ni umuryango w’ubukorera bushake ushingiye ku mahame ya demokarasi.
Mu gihe cy’intambara ya kabiri y’isi yose, abaskuti bakoze imirimo itandukanye: gutwara ubutumwa, kurwanya inkongi y’umuriro, guheka inkomere ku ngobyi, gukora ubutabazi bw’ibanze, n’ibindi. Mu bihugu byari ku ngoyi, ubuskuti bwakomeje ibikorwa byarwo rwihishwa, kandi abaskuti bagize uruhare rukomeye mu budacikintege (resistance) no mu dutsiko tw’abacunguzi. Nyuma y’intambara byaje kugaragara ko umubare w’abaskuti wiyongereye mu bihugu byinshi byari byarigaruriwe.
Muri iyi myaka, ibihugu byinshi byabonye ubwigenge. Ubuskuti mu bihugu biri mu nzira y’amajyambere bwagiye buvugururwa n’abayobozi b’abaskuti hakurikijwe ibyo rubanda yari ikeneye muri buri gihugu.
Abaskuti, by’umwihariko mu bihugu bikiri mu nzira y’amajyambere, bitabiriye gukemura ibibazo by’ubuzima bw’abana, kuzamura imiturire myiza, gusoma no kwandika, konoza imirire no kuzamura umusaruro w’ubuhinzi, gutoza imyuga n’ibindi.
Gukumira ibiyobyabwenge, gufasha urubyiruko kugira ubushobozi bwo kwirwanaho mu buzima, kwita no guha agaciro abafite ubumuga, kurengera ibidukikije no gutoza kwita ku bidukikije, gutoza umuco w’amahoro ni bimwe mu byaranze gahunda z’ibikorwa by’Abaskuti hirya no hino ku isi hose.
Ahagana mu mwaka wa 1990, ubuskuti bwongeye kuvuka aho bwahoze mbere y’intambara ya kabiri y’isi yose, mu bihugu byabonye ubwigenge nyuma y’isandara y’icyahoze ari Leta zunze ubumwe z’Abasoviyeti, ubu bihuriye mu rugaga rw’ibihugu byigenga (Communauté des Etats Indépendants).
Mu mwaka wa 2007, Umuryango w’Abaskuti wahimbaje ibirori by’isabukuru y’imyaka ijana Ubuskuti ishize bwadutse ku isi. Ibyari byaratangiriye mu ngando nto cyane yo ku kirwa cya Brownsae ubu byabaye Umuryango wuje iterambere ufite abanyamuryango mu bihugu hafi ya byose byo ku isi. Mu rwunge rw’imyitozo yihariye, uburere n’imyidagaduro, ubuskuti ntibwahwemye kwivugurura no kugendana n’ibihe uko isi igenda ihindagurika, kandi bukanahuza n’ibyo urubyiruko rukeneye hamwe n’ibyo rushaka kandi rukunda. Bityo rero, ubuskuti bukomeza gutoza urubyiruko kuba abaturage b’inyangamugayo n’ingirakamaro haba ku rwego rw’akarere, haba ku rwego rw’igihugu, ndetse no ku rwego mpuzamahanga, ubuskuti burera urubyiruko rushishikariye guhindura isi ikarushaho kuba nziza.
Byanditswe : tariki ya 28 Kanama 2017 saa 21:12:07, ubu
, : 2470
Uwabitangaje : Robert Makuta


text:
Byemerejwe mu nama yahuje itsinda ryashyiriweho kwiga uburyo igihugu cyakwihaza mu biribwa (Food Security Task force) n’ubuyobozi bw’intara y’i Burasirazuba na Minisiteri y’ubuhinzi n’ubworozi ndetse n’abashinzwe gucunga amakusanyirizo y’amata.
Guverineri w’Intara y’Iburasirazuba Mufulukye Fred yavuze ko kuva tariki 1 Gashyantare 2018 ari bwo iyo gahunda izatangira kubahirizwa. Yavuze ko nibitubahirizwa hazakurikiranwa abafite mu nshingano zabo gucunga za koperative z’amakusanyirizo y’amata.
Yagize ati “Ku bahaga umworozi arenga 200Frw yakomeza nta kibazo ariko abatangaga munsi yayo, bagomba kuyongera bakamwishyura iki giciro twemeje.”
Gen. Ibingira Fred umuyobozi w’itsinda “Food Security Task force” yemeza ko impamvu bazamuye igiciro cy’amata ari ukugira ngo bazamure ubushobozi bw’umworozi n’ubworozi bwe arusheho kubukora kinyamwuga.
Ati “Kubyaza umusaruro inka ze ni kimwe mu bintu bizatuma umworozi abikora bya kinyamwuga. Twese turi aborozi ariko iyo urebye igiciro umworozi atangiraho amata ntabwo cyatuma akora neza umwuga we wo korora.”
Kagoyire Louise, umwe mu borozi akimenya iyi nkuru y’uko amata yongerewe agaciro, yavuze ko bizagirira aborozi akamaro, kuko mu gihe cy’imvura babahendaga cyane, aho babishyuraga hagati ya 120Frw na 180Frw kuri litiro imwe.
Karemera Canisius we avuga ko kongerera igiciro amata asanga bizamufasha cyane kubasha gupangira amafaranga avana mu mukamo w’amata.
Ati “Niba mbona byibura litiro 20 mu cyumweru nkabasha kubona 4.000Frw mu cyumweru, mu kwezi nzabasha kubonamo amafaranga menshi mu mukamo w’amata.”
Mu ntara y’Iburasirazuba habariwa inka 424,279. Umusaruro ukomoka ku mata buri kwezi ungana na litiro 3,963,826, naho amakusanyirizo y’amata ahabarizwa ni 43.
Ibitekerezo ( 1 )
Abarozi bo mu Ntara y’Iburasirazuba bagiye kujya bishyurwa 200Frw kuri ritiro imwe, mu gihe bazaba bajyemuye amata ku ikusanyirizo ryayo.
Aborozi plse.


text:
Ama-G The Black yasabye anakwa Uwase bemeranyije kubana
Yanditswe na admin
Ama-G The Black ubusanzwe witwa Hakizimana Amani ku ya 24 Ukuboza 2017 yasabye anakwa Uwase Liliane bemeranyije kubana akaramata nk’umugore n’umugabo ibi birori bikaba byarabereye ku Ruyenzi mu Karere ka Kamonyi mu Ntara y’Amajyepfo.
Mike Karangwa ni we wari ugaragiye Ama-G The Black naho Aline Gahongayire we yari agaragiye Uwase Liliane washakanye na Ama-G The Black.
Ibirori byo gusezerana imbere y’amategeko byabo byari byarabereye mu Murenge wa Runda mu karere ka Kamonyi ku wa Gatanu tariki ya 15 Ukuboza 2017.
Abahanzi batandukanye barimo Young Grace, Social Mula, Danny Nanone na Eric Senderi bari mu bari bagiye kumushyigikira.
Uzwi nka Samusure ni we wayoboye ibirori byabo byo gusaba no gukwa.


text:
Rimwe Yuhi Gahindiro yaraje inkera mu gitaramo cy’imihigo haza kubamo impaka ndende; bamwe bahiga ubugabo, abandi bahiga amatungo, ndetse bageza no ku mbwa z’intozo.
Gahindiro akabura imihigo ati “Batware ndetse namwe bahungu muri mwese, nta we undusha imbwa z’intozo. Ari umuhutu ari umutwa ari umututsi!Uwabona izihwanye n’izanjye namugororera mu maso yanyu”.
Arahaguruka Marara ya Munana ati “Ndi Ingaju bwara Umunyamutara! Uko muteraniye aha mbarusha imbwa z’intozo, uwahwanya nanjye namuha inka cumi ziteruriwe (imbyeyi)”.
Rugaju rwa Mutimbo arakabuka ati “Ndi Nkuba y’imiheto! Urabeshya Marara ndetse ukabeshyana na mwene wanyu Gahindiro. Mwembi mbarusha imbwa z’intozo.Uwabona izihwanye n’izanjye namuha ubushyo bw’inka z’imbyeyi”.
Abatware n’abahungu bakinje aho (bicaye aho) barababaza bati “Iyo mihigo yanyu se uko mubona mubona yakiranuka gutyo?”
Marara atanguranwa ijambo ati “Dutume ku bahigi bimure imbwa zizateranire hano ibwami, maze tuzambikire rimwe duhige igishanga n’ishyamba icyarimwe, nicyo kizatumara impaka tukamenya ufite imbwa zirusha izindi ubutozo”.
Abatware n’abahungu bati “Ntihagire usubizayo twemeye irya Marara”. Gahindiro abaza Rugaju na Marara ati “Imbwa zizaterane ryari?”. Abandi bati “Zizaterane mu wa gatatu”.
Rugaju na Marara batuma ku bahigi babo ngo bimure imbwa zibasange i Mulinja. Ku munsi wa gatatu zibageraho. Bamenyesha Gahindiro ko zaje. Na none araza inkera y’umuhigo. Abatware barababwira bati “Ngaho rero nimuhige twumve icyo muhigiye”; uwo ni Gahindiro na Rugaju na Marara.
Gahindiro ati “Imbwa zanjye nizirushwa nzatanga amashyo abiri y’inka z’imbyeyi”. N’abandi bemeza ibyo, bemeza no kuzahiga hagati ya Rutabo na Jenda.
Mu gitondo bambikira umuhigo. Bageze mu ishyamba rya Rutabo, babanza kurenza ngo barebe imbwa zirenza kurusha izindi. Iza Rugaju zirusha izindi, ku mpamvu y’imbwa Rukatanzogera yari izirimo yari intozo by’agahebuzo.
Barakomeza bararenza bageze hagati ya Rutabo na Jenda, Rukatanzogera ivumbura imondo. Irayirukana irayitota, bigeze aho irayirara. Ihura n’intama z’umugabo Rwagacaya w’umwega wari utuye i Jenda na Kabugondo.
Yicamo imwe ku bw’umujijnya wa ya mondo yaraye (yayobye uburari). Rwagacaya arahurura ayiyisanga hejuru ayitera icumu ayitsinda aho; ariko ntiyari azi nyirayo. Rukatanzogera imaze kugwa, abahigi baba barahashinze. Basanga yarinaze.
Basubira inyuma kuyibikira Rugaju. Abyumvise acika intege aricara; amansonza amuzenga mu maso. Abwira Gahindiro ati “Umuhigo urapfuye sinahiga Rukatanzogera imaze gupfa!”.
Bose barababara. Gahindiro atuma abajya gufata Rwagacaya ngo bamuhorere Rukatanzogera. Baragenda baramufata baramuzana. Bamugejeje aho, Gahindiro abwira Rugaju ati “Muhore!”. Rugaju aramubaza ati “Uri bwoko ki sha ?” Undi ati “Ndi umwega w’umuswere”. Rugaju abwira Gahindiro ati “Nta bwo nahorera Rukatanzogera umuswere! Natahe sinzabura ubundi bwega mpora”.
Ubwo yavugaga abega abashyondetse by’agasuzuguro. Umuhigo urapfuba barataha. Bageze ku Rutabo, abahigi ba Rugaju baramubwira, bati “Mbe harya ujya umenya ko ziriya ngo z’umudugudu ari umuryango w’abega?”.
Arazitegereza yiyumvira akanya; ageze aho abwira ingabo ze, ati “Niba ari iz’ubwega koko nimuvuze induru muhatere abo hakurya mu Bulima babutege”.
Bavuza induru bakurikije imvugo ya Rugaju; ngo ni ubwega, bati “Rubanda rwo hakurya murasangwe ubwo bwega ntibujye, ntibujye, ntibubacike!”.
Uwo mudugudu barawusakiza, ubwega bw’aho baraburimarima. Bamaze kuhateza itabi, inkuru irakorerana igera kuri Nyirayuhi Nyiratunga, nyina wa Gahindiro; ivuga ngo: ak’abega karashize basigaye bahorerwa imbwa!
Ahita ahamagaza Rugaju na Gahindiro ababaza icyatumye bahorera imbwa abega; dore ko yari umwegakazi. Rugaju aratanguranwa ati “Oya nyagasani nta bega twateje, ahubwo twateje ubwega bwo ku Rutabo!”.
Abahungu bumvise iyo mvugo baratwarwa baraseka; ndetse n’abatware bigumanyaga barerura baraseka. Nyirayuhi yumvise babihinduye ibitwenge arumirwa abura aho abituruka. Arekera iyo bicira aho.
Nuko imvugo yo guteza ubwega ivuka ubwo; baba bumvise umuntu uvuga cyane nk’iyo amatungo yamwoneye cyangwa avuga ibindi yamagirira kugira ngo rubanda bamugoboke bamutabare, bakabigereranya n’induru yavugiye ku Rutabo rwa Kinazi, Rugaju ateje abega baho abita ubwega byo kubashyondeka, bati “Umva naka arateza ubwega!”
Guteza ubwega = Gutabaza wamagirira.